Kurs i obuka za aranžera u trgovini\nKurs i obuka za aranžera u trgovini - Audio verzija\nPolaznik se upoznaje sa: veštinama aranžiranja izložbenog i prodajnog prostora u prodajnim objektima; zakonitostima i osnovnim pojmovima oblikovanja izloga i prodajnog prostora.\nNavedena obuka se, u skladu sa zvaničnim nastavnim programom odvija cele kalendarske godine i to u svakom onom gradu Republike Srbije u kome organizator već ima otvorene poslovnice. Posebno je važno istaći i da nastava predviđa pohađanje dva segmenta, tako da svaki pojedinačni polaznik ima obavezu da prati predavanja, sa jedne strane, a sa druge da ukupno 300 radnih sati prisustvuje praktičnom delu, koji je takođe uvršten u redovan nastavni plan. A kako se u ponudi nalazi ne samo grupna i individualna nastavu u okviru teorijskog dela, već i online, te poluindividualna, to od svakog pojedinačnog polaznika zavisi za koju od njih tačno će da se odluči.\nU suštini, bitna je razlika u principu organizacije između grupne nastave i svih ostalih koje smo pomenuli, uzevši u obzir da tu polaznici moraju da prihvate dinamiku i termine, a koje tada određuje organizator, ali od njega se zahteva i da nakon prijavljivanja sačeka oformljene grupe u okviru konkretne poslovnice, jer je isključivo to osnovni uslov za početak organizovanja ovog tipa kursa.\nA za sve ostale vrste nastave koje smo prethodno pomenuli, važi jedinstveno pravilo da svaki polaznik može da zahteva termine u kojima njemu lično odgovara da se predavanja odvijaju, budući da on treba sa nadležnim profesorom da se dogovori oko svega. A to znači, na prvom mestu oko termina, a zatim treba da sa njim definiše i datum kada će kurs i obuka za aranžera u trgovini da počne, odnosno da usaglase mišljenje vezano za dinamiku odvijanja predavanja. Takođe je vrlo važno da oni kandidati koji budu doneli odluku da uče na daljinu, to jest da ovaj segment kursa pohađaju online, obezbede praćenje predavanja bez ikakvih poteškoća. A da bi to mogli da učine, neophodno je da računar preko koga će pratiti nastavu, sa internetom bude isključivo spojen preko stabilne konekcije.\nPored zahteva za pohađanje predavanja, svi polaznici imaju isto tako obavezu i da odrade praktičan deo i to u trajanju koji je u ovom slučaju tačno naveden (300 radnih sati). A oni praksu mogu da pohađaju u svakoj firmi koja je spremna da je organizuje, to jest koja poseduje uslove za to, a što primarno podrazumeva da ona ima radnu poziciju aranžera u trgovini.\nKada se uzme u obzir činjenica da organizator pomenutog kursa ima saradnju sa kompanijama iz mnogih sfera, onda je sasvim jasno i zbog čega se na listi poslovnih partnera Akademije Oxford nalaze i brojne firme koje zadovoljavaju pomenute uslove, tako da se polaznicima preporučuje da praksu pohađaju u okviru njih. Ali, u ponudi je i ona opcija koja podrazumeva da polaznik praktični deo koji uključuje obuka i kurs za aranžera u trgovini odrade u bilo kojoj drugoj kompaniji sa kojom do tog trenutka organizator nije imao baš nikakve poslovne odnose, tako da nije upoznat ni sa načinom njenog funkcionisanja. A upravo iz tog razloga, tim polaznicima on neće biti u mogućnosti ni da pruži garancije da će praksa biti sprovedena prema pravilima, ali isto tako ne može ni da ih informiše o njenoj ceni, pošto ona isključivo zavisi od dogovora koji će taj polaznik da sklopi sa zvanično ovlašćenim predstavnikom odabrane firme. Pored svega toga, polaznik ima obavezu i da što pre organizatoru dostavi podatke koji su potrebni za potpisivanje ugovora o poslovno - tehničkoj saradnji, jer će on tek nakon toga moći da počne da pohađa praksu u toj kompaniji. Podrazumeva se i da ćemo mi nastojati da što pre taj ugovor potpišemo sa licem koje je u okviru odabrane firme ovlašćeno i time ćemo omogućiti tom polaznik da praksu počne da prati u što kraćem roku. Ipak, mi nećemo dati garancije kvaliteta za taj vid prakse i to upravo iz razloga koji smo prethodno naveli, ali svim onim polaznicima koji se budu opredelili za prethodnu opciju, to jest koji budu želeli da praksu pohađaju u bilo kojoj kompaniji sa kojom smo mi pomenuti ugovor pre toga već potpisali, će imati relevantne podatke vezano za cenu, kao i sve ostale koji su bitni za nesmetano pohađanje prakse. Naravno, ti polaznici odmah dobijaju i garancije kvaliteta od strane organizatora, najpre zato što mi odlično poznajemo najpre način rada konkretne firme, a zatim i način na koji ona praksu organizuje.\nZainteresovani polaznici mogu putem telefona ili mejla da se prijave za pohađanje ove obuke, ali pored toga imaju mogućnost i da lično prošetaju do jedne od naših poslovnica i na taj način izvrše prijavljivanje. Najvažnije je da napomenemo da svaki polaznik koji se opredeli za prijavljivanje preko mejla, mora da navede ne samo svoje prezime, ime i datum rođenja, to jest informacije za kontakt, već i da napomene u kojoj od brojnih poslovnica Akademije Oxford on želi nastavu da pohađa, to jest u kojoj tačno bi mu odgovaralo da prisustvuje upisivanju.\nInače, obuka i kurs za aranžera u trgovini se organizuju cele godine, ali je isto tako i prijavljivanje za pohađanje moguće izvršiti cele kalendarske godine.\nPrilikom upisa se očekuje da svako ko se prijavio na bilo koji od opisanih načina, bude lično prisutan, te je neophodno i da zainteresovani polaznik u tom trenutku dostavi obaveznu dokumentaciju. A nju čine fotokopije sledećih dokumenata: uverenja o državljanstvu (koje nije starije od 6 meseci), izvoda iz matične knjige rođenih i svedočanstva osnovne škole. Podrazumeva se i da svaki onaj polaznik koji je završio neku srednju školu, umesto pomenutog dokumenta treba da dostavi diplomu te škole, uzevši u obzir da je minimalno osnovno obrazovanje ujedno i osnovni uslov za upisivanje na ovu obuku. Takođe je vrlo važno i da polaznik potpiše ugovor sa organizatorom, pa se samo zbog toga i zahteva da on poseduje validan lični dokument, a u kome je fotografija. Tačnije, on može identifikaciju da izvrši ili uz pomoć lične karte i pasoša, ali i vozačke dozvole, te je isto tako i obavezan da poseduje očitan dokument, a ukoliko je on sa čipom.\nNakon što polaznik bude završio sa pohađanjem prakse, ima pravo da pristupi polaganju završnog ispita, jer to i jeste primaran uslov za prijavljivanje. A mi organizujemo i polaganje završnog ispita za sve one osobe koje žele da steknu sertifikat za aranžera u trgovini, a ne žele da pohađaju ovaj kurs kod nas. Baš zato se potrebna dokumentacija za polaganje ovog ispita, odnosno za izradu sertifikata i razlikuje, a isključivo u zavisnosti od toga da li u pitanju polaznik naše obuke ili neko ko se samo prijavljuje za polaganje ispita.\nObaveznu dokumentaciju (kopija svedočanstva osnovne škole ili diplome srednje škole, fotokopija izvoda uz matične knjige rođenih i kopija, ne starijeg od 6 meseci uverenja o državljanstvu) mora da dostave i jedni i drugi, ali naši polaznici dostavljaju i ugovor koji smo sa njima potpisali, kao i potvrdu o uspešno savladanoj obući za stručno osposobljavanje i o odrađenoj praksi.\nSa druge strane, oni kandidati koji samo žele da polažu ovaj ispit, takođe moraju da dostave potvrdu da su uspešno savladali ovaj kurs, ali u ovom slučaju bez ugovora sa nama, te se podrazumeva da oni imaju obavezu da dostave originalan dokument. Isto tako je važno i da prijavu završnog ispita izvrše na vreme, te da plate nadoknadu za to, a koja je u aktuelnom cenovniku organizatora navedena. Naravno, organizator je u obavezi i da nakon što i jedni i drugi kandidati budu položili ovaj ispit, svoj pomenutoj dokumentaciji dodaju i zapisnik sa njegovog polaganja, ali i sam test.\nKada je u pitanju sam ispit, na njemu polaznik treba da odgovori na 15 pitanja, a koliko ih ukupno ima u oba dela od kojih je on sastavljen. Tačnije, on daje odgovor na 12 pitanja u pisanoj formi, kao i 3 u usmenom delu tog ispita, a posle čega postaje vlasnik sertifikata za aranžera u trgovini. Konkretan sertifikat je od strane nadležnih institucija Republike Srbije priznat, a to znači da svako ko u potpunosti ispunjava određene zahteve koji su zakonom definisani, može da ih da upiše u radnu knjižicu. Od 01.01.2016. godine isključivo je jedna institucija zadužena za upisivanje sertifikata, a to je Nacionalna služba za zapošljavanje, te je dozvoljeno upisivanje samo onim kandidatima koji su evidentirani u toj službi, to jest svima koji su zvanično nezaposleni. A svima ostalima to dozvoljava nakon što budu bili ponovo prijavljeni na evidenciju NSZ - a. Uzevši u obzir da je u pitanju pravno validan dokument, ti kandidati, ali i svi ostali imaju pravo da ga koriste kao i svaki drugi originalan dokument, te da uz pomoć njega dokažu da su u potpunosti kvalifikovani za aranžera u trgovini.\nUz sve do sada navedeno bi trebalo da napomenemo i da možemo svim onim kandidatima koji žele da postanu vlasnici sertifikata za navedeno zanimanje, to jest koje interesuje obuka i kurs za aranžera u trgovini, a u njihovom gradu ne postoji otvorena naša poslovnica, da to učine na najlakši mogući način. Oni mogu preko interneta da pohađaju predavanja i da lično nađu u svom gradu firmu koja će zadovoljiti navedene uslove, a u kojoj će moći da odrade praktičan deo. Naravno, mi ćemo sa svoje strane učiniti sve što je moguće da taj ugovor bude potpisan što brže, ali polaznik sa svoje strane mora da učini sve što je potrebno, to jest da nam dostave sve potrebne informacije. U toj situaciji mi ćemo tada organizovati polaganje ovog ispita u prostorijama poslovnice koja je tom gradu najbliža.\nPlaćanje se vrši u dva dela, budući da kurs i obuka za aranžera u trgovini sadrže takođe dva dela, ali svaki pojedinačni polaznik mora da zna da kompanija koja praksu organizuje, takođe i formira cenu za taj deo kursa. A kada je u pitanju pohađanje predavanja, tu je uračunata ona vrsta nastave koju polaznik bude odabrao, ali isto tako i literaturu obezbeđuje organizator. Takođe se uračunava i polaganje ispita za proveru znanja, kao i izrađivanje sertifikata, ali i dodatka sertifikatu.\nŠta obuhvata kurs za aranžera u trgovini?\nSama činjenica da je neko postao vlasnik sertifikata za aranžera u trgovini predstavlja vrlo bitan korak u karijeri. Ne samo zato što je reč o vrlo inspirativnom i naročito dinamičnom zanimanju, već i zato što važi za prilično dobro plaćeno, te često traženo na globalnom tržištu rada.\nObuka i kurs za aranžera u trgovini će svim zainteresovanim polaznicima da pruži mogućnost da se upoznaju, na prvom mestu sa pravilnim aranžiranjem izloga, budući da na to i jeste stavljen akcenat kod ovog zanimanja. Tom prilikom će profesori, koji pored iskustva u prenošenju znanja, takođe imaju i iskustva u bavljenju ovim poslom, podrobno predstaviti polaznicima osnovne principe aranžiranja u okviru trgovinskih objekata različite namene.\nSamim tim što osobe koje su zaposlene na ovom radnom mestu imaju dodira sa različitim vrstama materijala, to će im tokom predavanja biti omogućeno i da se bolje upoznaju sa onima koji se najčešće koriste, ali će biti reči i o što boljem kombinovanju materijala.\nPored toga, predavanja koja obuhvata kurs i obuka za aranžera u trgovini će biti usmerena i na upoznavanje svakog polaznika sa načinom uređivanja same prodavnice, a kako bi i na taj način bila privučena pažnja potencijalnih kupaca na konkretan proizvod ili više njih.\nPredviđeno je da apsolutno svaka osoba koja bude pohađala obuku i kurs za aranžera u trgovini, to jest prvo njen teorijski, pa praktični deo, stekne takav nivo znanja da nakon što zvanično postane vlasnik priznatog sertifikata za aranžera u trgovini može da ispuni zahtev svakog klijenta i to bez ičije pomoći.\nKako se odvija nastava u toku kursa za aranžera u trgovini?\nNajjednostavnije rečeno, obuka i kurs za aranžera u trgovini podrazumeva pohađanje dva dela, to jest predavanja i prakse. Iz tog razloga ćemo i reći da se oni održavaju na dva mesta, uzevši u obzir da zainteresovani polaznici predavanja prate u našim poslovnicama, a praksu odrađuju u kompanijama koje zapošljavaju aranžere u trgovini i žele da omoguće zainteresovanim polaznicima da to učine u njihovim prostorijama.\nUz sve to, polaznike moramo da upoznamo i sa činjenicom da im se u okviru teorijskog dela pruža mogućnost da oni potpuno samostalno odaberu jednu od četiri vrste nastave, a koje mi imamo u ponudi, odnosno predavanja mogu da prate individualno i grupno, te online ili u okviru poluindividualne nastave.\nNeko ko se bude odlučio kako za individualnu, tako i za poluindividualnu obuku, ali i za praćenje predavanja preko interneta, treba da ima na umu da može sasvim jasno profesoru da navede kada želi da konkretna obuka i kurs za aranžera u trgovini počne, odnosno isto tako treba i da naglasi koji termini mu odgovaraju za praćenje predavanja, te kojom tačnom dinamikom bi on želeo da se konkretan kurs odvija. Vrlo je važno da polaznici budu upoznati sa činjenicom i da se samo kod online nastave, a koja se ujedno i jedina ne odvija u okviru poslovnica Akademije Oxford, već nju polaznik prati preko interneta i to sa ma kog mesta gde ima nesmetan pristup računaru, mora da obezbedi uslove za njno kvalitetno sprovođenje. Zato se od tih polaznika i traži da imaju stabilnu internet vezu, pošto se to smatra primarnim uslovom za kvalitetnu obuku online.\nNačin na koji se grupni kurs i obuka za aranžera u trgovini organizuje se sasvim razlikuje od svega navedenog, jer u tom slučaju svaki pojedinačni polaznik nema baš nikakvog uticaja kako na dinamiku i termine, tako ni na datum održavanja i to na prvom mestu zato što organizator sve unapred određuje. Međutim, ono o čemu ni organizator u ovom slučaju ne može da odluči, jeste datum kada će taj kurs početi, budući da se uvek zahteva prvo formiranje grupe od najmanje četiri osobe, pa se tek onda definiše i tačan datum početka. Ovde se, zapravo radi o tome da grupe broje od 4 do 8 osoba, pa se samo iz tog razloga i zahteva minimalan broj prijavljenih, a da bi konkretna grupa mogla da bude formirana. Trebalo bi da naglasimo i to da organizator nerado izlazi u susret zahtevu polaznika koji pohađaju grupnu obuku da se termini izmene i to najpre zato što može da dođe do ugrožavanja ostalih obuka u okviru te poslovnice, ali i zato što je svima na raspolaganju mogućnost pohađanja ostalih tipova nastave koje smo pomenuli, a gde oni mogu samostalno da odluče o terminima. Samo je jedna situacija kada bi možda koordinator za nastavu bio u mogućnosti da dopusti promenu termina kod grupne obuke, a to je onda kada baš svaki polaznik bude to zahtevao, ali naglašavamo da i tada postoji mogućnost da promena ne bude odobrena, jer on mora prvo da proceni, a na osnovu stvarnog stanja da li bi ona možda ugrozila neki drugi kurs koji se na istom mestu organizuje.\nKao što je pomenuto, osim predavanja svaki polaznik koga interesuje kurs i obuka za aranžera u trgovini treba isto tako i da odradi 300 radnih sati prakse, a u okviru kompanije koja je za to kompetentna, što na prvom mestu podrazumeva da su u njoj zaposlene osobe na radnoj poziciji aranžer u trgovini. Ali, ono o čemu ovde svaki pojedinačni polaznik može da odluči je vezano za firmu u kojoj je zainteresovan da praksu i pohađa. U ponudi su kompanije sa kojima organizator već ima saradnju i samim tim je siguran da će one praksu da sprovedu prema važećim pravilima, tako da polazniku može pružiti garancije za njen kvalitet, ali isto tako u ponudi su i oni firme sa kojima organizator do tog trenutka nije imao saradnju, što znači da nije upoznat sa načinom njihovog poslovanja, tako da svi polaznici koji se budu odlučili za tu opciju neće biti u prilici da od nas dobiju garancije kvaliteta prakse. Sve to, naravno ne znači da ona neće biti sprovedena prema pravilima, već prosto da mi nismo uopšte upoznati sa načinom organizovanja prakse u toj situaciji.\nVažno je i da svaki polaznik ima na umu da ako praksu pohađa kod naših poslovnih partnera, mi dajemo njemu informacije o ceni, kao i o svemu ostalom što je važno. Ali, ukoliko odabe drugu od ponuđenih opcija, tada on mora da se pobrine za sve. Pod tim mislimo prvenstveno da treba da se sa zvanično ovlašćenim licem u okviru te kompanije dogovori ne samo o ceni, nego i o svemu što je od značaja za pohađanje prakse, ali on isto tako ima obavezu prema nama. Radi se o tome da je osnovni uslov za početak prakse u tom slučaju potpisivanje zvaničnog ugovora o poslovno - tehničkoj saradnji između nas i te firme, te iz tog razloga mi od polaznika tražimo da nam omogući pristup poslovnim podacima, a koje ćemo mi morati da unesemo u pomenuti ugovor, kako bismo mogli i da ga što pre potpišemo, nakon čega on i dobija priliku da počne sa pohađanjem prakse.\nKo treba da pohađa kurs za aranžera u trgovini?\nDa bi neko ko želi da se sertifikuje za aranžera u trgovini bio u mogućnosti da pohađa specijalizovani kurs i obuku za aranžera u trgovini, a koju Akademija Oxford organizuje u celoj zemlji, potrebno je da ispuni nekoliko osnovnih uslova.\nNa prvom mestu to znači da mora biti punoletna osoba, koja je i državljanin Republike Srbije. A u osnovni zahtev spada i onaj koji podrazumeva da je prijavljeni polaznik pre toga završio osnovnu školu, što je ujedno i najniži nivo obrazovanja koji se od njega zahteva.\nUpravo iz tih razloga, u trenutku upisa svako ko je prijavu izvršio na jedan od pomenutih načina, mora da dostavi sve dokaze da ispunjava ove zahteve, a što uz kopiju uverenja o državljanstvu (da nije starije od 6 meseci), podrazumeva da treba da dostavi i fotokopiju izvoda iz matične knjige rođenih, ali isto tako i kopiju onog dokumenta kojim će dokazati nivo obrazovanja, što uključuje ili svedočanstvo osnovne škole ili diplomu srednje škole.\nKoliko traje obuka za aranžera u trgovini?\nPrecizirano je zvaničnim nastavnim programom, a po čijim odredbama se kurs i obuka za aranžera u trgovini i sprovode da nastava traje ukupno tri meseca, te da u okviru tog vremenskog perioda svaki pojedinačni polaznik mora da pohađa i praksu, za koju je određeno da mora da traje 300 radnih sati.\nPored toga, postoji mogućnost i da obuka i kurs za aranžera u trgovini bude završen za svega dva meseca. Tada se pred svakog pojedinačnog polaznika stavlja zahtev da maksimalno poštuje navedenu dinamiku pohađanja prakse, a to znači da on ima obavezu u navedenom vremenskom periodu da prisustvuje praktičnom delu svakoga dana za vreme radne nedelje, što podrazumeva period od ponedeljka do petka i to u trajanju od 40 radnih sati ukupno. Preciznije rečeno, to znači da neko treba da pohađa osam sati dnevno praksu, tako da samo na taj način stiče mogućnost da pomenuti kurs završi za svega dva meseca, te odmah da se i prijavi za polaganje završnog ispita, a uzevši u obzir da time ispunjava osnovni uslov, to jest da će odraditi predviđeno vreme prakse.\nKoliko košta kurs i obuka za aranžera u trgovini?\nUzevši u obzir da je obuka i kurs za aranžera u trgovini sačinjena od dva dela, to jest da je obaveza svakog polaznika pohađanje predavanja sa jedne strane, odnosno 300 radnih sati praktičnog dela, to znači da se i oni plaćaju potpuno odvojeno.\nPolaznik koji praksu želi da pohađa u nekoj kompaniji koju samostalno izabere, a sa kojom mi nismo imali prilike da uspostavimo poslovnu saradnju, će cenu da dogovori lično i to isključivo sa ovlašćenim licem te firme.\nKada je u pitanju praćenje predavanja, to jest teorijski deo koji obuhvata obuka i kurs za aranžera u trgovini, cena zavisi svakako od vrste nastave koju želite da pohađate.\nOsim što ćete u okviru ove cene dobiti mogućnost da pratite onu vrstu nastave koju izaberete, takođe vam obezbeđujemo i literaturu za pripremu polaganja završnog ispita. A u pomenutu cenu je uračunato i polaganje tog ispita, ali isto tako i izrada sertifikata, to jest izrada dodatka sertifikatu, a nakon njegovog uspešnog polaganja.\nGde i kada se održava obuka za aranžera u trgovini?\nMesto i vreme održavanja ovog kursa zavisi samo od toga koju vrstu nastave polaznik želi da prati u sklopu teorijskog dela, a koji takođe uključuje obuka i kurs za aranžera u trgovini, ali i u kojoj od kompanija želi da pohađa 300 radnih sati prakse, koliko je predviđeno aktuelnim nastavnim planom.\nPredavanja polaznici pohađaju ili u prostorijama jedne od poslovnica organizatora ili preko interneta, stim da su u obavezi tada da uz računar obezbede i stabilnu internet vezu, a kako bi taj tip obuke funkcionisao bez ikakvih poteškoća.\nNačin organizovanja grupne i svih ostalih vrsta nastave koje imamo u ponudi, odnosno individualne, online i poluindividualne se bitno razlikuje. Osnovna razlika je u tome što polaznici kod grupne nastave dobijaju sve unapred određeno od strane organizatora, a kod ostalih oni sami navode i datum početka i dinamiku, kao i termine u kojima žele da nastavu pohađaju. Takođe, važno je da naglasimo i to da grupni kurs i obuka za aranžera u trgovini pred zainteresovane polaznike stavljaju zahtev za formiranje grupe od minimalnog broja zainteresovanih, kako bi uopšte taj vid nastave mogao da bude organizovan. Reč je o tome da se zahteva prijava najmanje četiri polaznika u jednoj poslovnici, a posle čega se formira grupa od minimalnog broja ljudi i tek nakon toga svi bivaju obavešteni o tačnom datumu kada taj kurs počinje, to jest u kojim terminima se nastava odvija.\nOno što je vrlo važno da polaznici znaju vezano za praktični deo, jeste da oni takođe mogu da odaberu, stim što se to u ovom slučaju odnosi na mesto gde će tačno praksu da pohađaju. Imaju mogućnost da to učine u firmi sa kojom imamo potpisan ugovor o poslovno - tehničkoj saradnji i u onoj sa kojom do tog trenutka nismo imali uopšte poslovnu saradnju. Za prvu ponuđenu varijantu je važno naglasiti da polaznici od organizatora dobijaju ne samo garanciju da će praksa biti sprovedena kvalitetno, nego i podatke o ceni, kao i svemu drugom što se odnosi na pohađanje prakse. A za drugu ponuđenu opciju važi pravilo da polaznik treba da se o svemu što je važno za pohađanje prakse u tom slučaju, dogovori sa zvanično ovlašćenim predstavnikom konkretne firme, kao i da nama dostavi relevantne informacije koje ćemo biti u mogućnosti da unesemo u ugovor. Zapravo je bitno da ugovor o poslovno - tehničkoj saradnji između firme koju polaznik odabere i organizatora bude potpisan pre nego što on sa praksom počne, pa se zato ovo i zahteva od njega. Garancije za ovakvu vrstu prakse polaznici od nas neće dobiti, jer mi ne poznajemo način organizovanja prakse u okviru kompanije koju oni budu odabrali, a pošto sa njom pre toga nismo poslovali.\nteorijski deo koji podrazumeva obuka i kurs za aranžera u trgovini treba da se plati odvojeno od pohađanja prakse\ncenu prakse definiše firma koja je zadužena za njenu organizaciju\ncena teorijskog dela uključuje pohađanje određenog tipa nastave, kao i izradu sertifikata i dodatka sertifikatu, odnosno polaganje završnog ispita, te literaturu koju u ovom slučaju obezbeđuje organizator\ndirektno u poslovnici u kojoj pohađa predavanja, to jest u onaj u kojoj je pristupio upisivanju, polaznik vrši plaćanja na koja je obavezan ugovorom\nneko ko zadovoljava sve pomenute uslove, ali da ne interesuje kurs i obuka za aranžera u trgoviniu našoj organizaciji, već samo sticanje sertifikata, može da se prijavi za polaganje završnog ispita i da tom prilikom dostavi zahtevanu dokumentaciju, odnosno da plati navedenu nadoknadu\nprijavljivanje za pohađanje ove obuke je moguće izvršiti na nekoliko načina, a osim putem telefona ili mejla, zainteresovanim polaznicima je dopušteno i da dođu lično u jednu od preko 20 poslovnica Akademije Oxford u zemlji i tako se prijave da pohađaju ovaj kurs\nnakon prijave biće organizovan upis, kada je neophodno da svaki pojedinačni polaznik bude prisutan lično i da tom prilikom dostavi svu dokumentaciju koja se zahteva, uzevši u obzir da on mora da potpiše zvaničan ugovor sa organizatorom\nCena kursa i obuke za aranžera u trgovini je 15,000 RSD\nSpisak gradova za kurs i obuku za aranžere u trgovini\nLiteratura za aranžere u trgovini


Kijev: Osujećen ruski pokušaj hakovanja električne mreže\nTanjug 12. aprila 2022. 16:56\nKIJEV – Ukrajina je danas saopštila da je prošle nedelje osujetila pokušaj ruskih hakera da oštete njenu električnu mrežu sajber napadom.\nZamenik predsednika Državne službe za specijalne komunikacije Viktor Žora nazvao je napadače „hakerskim timom“ i naveo da je njihov cilj bio da onesposobe niz objekata, uključujući i trafostanice, prenosi Rojters.\nKijev je za napad okrivio grupu koju su istraživači nazvali „Peščani crv“ i koja je ranije bila povezana sa sajber napadima pripisanim Rusiji.\nUkrajinski tim za kompjuterske hitne slučajeve (CERT-UA) naveo je u saopštenju da su hakeri ciljali računare koji kontrolišu visokonaponske podstanice u Ukrajini i da je udar izvršen u dva talasa, prvom koji je izveden prošlog februara i imao je za cilj da ugrozi elektroenergetsku mrežu Ukrajine i drugom, koji je trebalo da onesposobi trafostanice i ošteti infrastrukturu, a izveden je prošlog petka uveče, navodi Rojters.\nKako je saopšteno, Ukrajina je uspela da spreči napad i nije bilo oštećenja na mreži.\nMoskva dosledno negira optužbe da je pokrenula sajber napade na Ukrajinu.\nSlovačka firma za sajber bezbednost ESET, koja je saopštila da je radila sa Ukrajinom na sprečavanju napada, opisala je upotrebljeni kompjuterski virus kao malver, tj. nadograđenu verziju programa koji je izazvao nestanak struje u Kijevu 2016, prenosi britanska agencija.


Poslovni prihodi Kredi agrikol banke veći za 7,3 odsto\nKredi agrikol banka Srbija zabležila je u 2013. godini pozitivan finansijski rezultat i rast poslovnih prihoda od 7,3 odsto.\nUkupan broj aktivnih klijenata u Banci je uvećan za sedam odsto, dok je značajan i rast depozita fizičkih lica od 23,7 odsto u odnosu na isti period prošle godine, tako da ukupni depoziti stanovništva iznose 18,7 milijardi dinara, navodi se u saopštenju te banke.\nNajznačajni rast plasmana ostvaren je u segmentu auto kredita, tako da je svako sedmo novo putničko vozilo na tržištu Srbije, u 2013. godini, finansirala Kredi agrikol banka, rekao je generalni direktor Bruno Charrier.\nOn je naveo da je podrška poljoprivrednoj proizvodnji jedan od glavnih prioriteta i da je tokom prošle godine, ostvaren rast plasmana od 40 odsto, što je dovelo do rasta ukupnih plasmana u tom sektoru, na nivou od 3,75 milijardi dinara.\nDirektor je ocenio da su ostvreni rezultati na tržištu Srbije, jako dobri, ako se ima u vidu kompleksnost makroekonomske situacije kako u Srbiji tako i u celom svetu.\nOno što je za nas najbitnije je da zadržimo pozitivan trend u ostvarivanju finansijskog rezultata, pri tome maksimalno vodeći računa o pružanju visoko stručne usluge klijentima i zadržavajući fokus na sigurnosti plasmana klijenata, kazao je on.\nUkupan prihod Kredi agrikol grupe, u 2013. godini bio je 5,1 milijardu evra, a najveći je u u poslovanju sa stanovništvom u Francuskoj.\nSrbiji odobren kredit od SB\nSvetska banka odobrila je Srbiji 40 miliona dolara za drugi projekat u oblasti zdravstva, kao i 200 miliona dolara za projekat jačanja osiguranja depozita.\nDrugi projekat u oblasti zdravstva ima za cilj unapređenje efikasnosti i kvaliteta javnog zdravstvenog sistema u Srbiji, dok Projekat jačanja osiguranja depozita za cilj ima jačanje finansijskog i institucionalnog kapaciteta Fonda za osiguranje depozita (AOD).\nUkupni izdaci za zdravstvo u Srbiji iznose oko 10,4 odsto BDP-a. Od ključne je važnosti da Srbija poveća produktivnost troškova za zdravstvo, naročito s obzirom na kontekst fiskalnih ograničenja i povećane potrebe populacije koja stari za zdravstvenom zaštitom, navodi se u saopštenju SB.\nDrugi projekat za zdravstvo u Srbiji podržaće unapređenje finansiranja zdravstvene zaštite i efikasnosti javne nabavke lekova i medicinskih proizvoda, kaže šef Kancelarije SB u Srbiji, Toni Verheijen.\nCentralizovana javna nabavka je, prema njegovim rečima, kao pilot projekat bila sprovedena za trećinu lekova koji se koriste u javnom zdravstvenom sistemu, što je smanjilo trošak za 25 miliona evra za 2014. godinu.\n"Stanovništvo sa nižim primanjima imaće koristi od takve efikasnosti jer nemaju mogućnost da se leče van javnog zdravstvenog sistema", naveo je on.\n"Jedan od osnovnih rastućih problema u Srbiji jesu maligna oboljenja. Nova oprema koja se finansira iz projekta unaprediće radioterapiju za takve pacijente", kaže vođa sektora za zdravstvo i ishranu u SB u regionu Evrope i centralne Azije, Timoti Džonston .\nProjekat jačanja osiguranja depozita Rezerve AOD-a potrošene su usled rešavanja nekoliko propalih banaka, pa je 200 miliona američkih dolara namenjeno punjenju rezervi. AOD pokriva depozite u iznosu do 50.000 evra u slučaju propadanja banke.\nSmanjenje rezervi tog Fonda stvara rizik za srpski finansijski sistem zbog mogućnosti da nedostaju adekvatna sredstva za pokriće osiguranih depozita. Propadanje banaka, čak i malih, može da poljulja poverenje u celokupan bankarski sistem ukoliko deponenti izgube poverenje u sigurnost svojih depozita.\nPristup kreditima i dalje predstavlja značajan problem u Srbiji, budući da rast kredita bitno zaostaje za onim pre globalne finansijske krize 2008. Istraživanja pokazuju da povećanje poverenja u finansijski sistem može dovesti do povećanja domaće štednje koja se može upotrebiti u produktivnije svrhe, a što, opet, vodi povećanju privrednog rasta i otvaranju radnih mesta.\nZnačajna pomoć se obezbeđuje i za jačanje institucionalnih i tehničkih kapaciteta Fonda za osiguranje depozita, navodi se u saopštenju SB.\nAgrana bi da ulaže u Srbiji\nAustrijska prehrambena kompanija Agrana zainteresovana je za investicije u Srbiji u industriju skroba i voćarstvo, kaže ministar poljoprivrede Dragan Glamočić.\nOn je novinarima rekao da je sa predstavnicima Agrane razgovarao prilikom posete Beču u decembru prošle godine i da su pregovori oko ulaganja u proizvodnju skroba u završnoj fazi.\n"To je veoma značajno za Srbiju jer smo veliki proizvođač kukuruza, ali ga nedovoljno koristimo, a imamo i dve fabrike skroba koje ne rade punim kapacitetom. Mnogo je bolje da izvozimo krajnje proizvode, nego kukuruz. Sramota je što smo kao mala zemlja poznati po izvozu kukuruza", rekao je ministar poljoprivrede.\nGalmočić je precizirao je Agrana, kada je reč o ulaganju u voćarstvu, zainterasovana da investira u podizanje i razvijenja te grane proizvodnje, otkup voća i plasman na svetsko tržišste, ali i u preradu voća.\nOn je opisujući značaj austrijske kompanije Agrana rekao da ona drži jednu trećinu svetskog tržišta u snabdevaju proizvođača voćnog jogurta voćem.\nGlamočić je izrazio očekivanje da će razgovori oko ulaganja Agrane brzo biti finalizovani.\nSrpski ministar poljoprivrede dodao je i da je potencijalno Agrana zainteresovana da ulaže i u proizvodnju bioetanola u Srbiji, ali onog trenutka kada to gorivo počne da se korisiti na srpskom tržištu.


Priština: Sud traži pojašnjenje optužnice u vezi sa spiskom veterana | Radio Kosovska Mitrovica\nPriština: Sud traži pojašnjenje optužnice u vezi sa spiskom veterana\n12. October, 2018 13:50 |\nOsnovni sud u Prištini vratio je tužilaštvu na pojašnjenje kontroverznu optužnicu kojom je optuženo 12 bivših članova vladine komisije za verifikaciju bivših gerilaca na Kosovu.\nOsnovni sud u Prištini u sredu je saopštio da je optužnicu protiv bivših članova vladine komisije vratio Specijalnom tužilaštvu Kosova.\nČlanovi komisije optuženi su za zloupotrebu službenog položaja ili ovlašćenja zbog navoda da je na spisku veterana koji je potvrdila komisija upisano nekoliko hiljade ljudi koji se tokom rata sa srpskim snagama uopšte nisu borili u redovima Oslobodilačke vojske Kosova.\nMeđu optuženima je i predsednik komisije Agim Čeku, bivši komandant OVK, bivši premijer Kosova i bivši ministar bezbednosnih snaga Kosova.\nU optužnici se predlaže da sud preduzme mere kako bi se do kraja krivičnog postupka sprečila isplata penzija osobama koje su se nezakonito našle na verifikovanoj listi boraca OVK.\nOsnovni sud u Prištini je saopštio da su opisi činjenica zbunjujući i da zahtevaju korekciju i pojašnjenje Specijalnog tužilaštva kako bi se izbegla kašnjenja i prepreke u ovom procesu.\n“Odlučeno je da se optužnica vrati Specijalnom tužilaštvu Kosova kako bi bila dodatno precizirana i pojašnjena jer ona nije u skladu s članom 241. stav 1. tačka 1.4 Zakona o krivičnom postupku Kosova,” stoji u saopštenju Osnovnog suda u Prištini.\nNavodi o lažnim veteranima OVK, koji su verifikacijom dobili mogućnost da dobijaju penziju, izazvali su kontroverzu na Kosovu.\nBivši pripadnici OVK iz operativne ratne zone Dukađini, kojom je tokom rata komandovao aktuelni premijer Ramuš Haradinaj, 27. septembra održali su proteste i dali kosovskom tužilaštvu rok od deset dana da povuče optužnicu.\nSpecijalni tužilac Eljez Bljakaj, koji je istraživao navode o falsifikovanju spiska ratnih veterana, u avgustu je podneo ostavku, tvrdeći da je primao pretnje od „poznatih i nepoznatih osoba“ s ciljem obustavljanja istrage.\nZbog ostavke su aktivisti nevladinog sektora zatražili da se glavni tužilac povuče s funkcije.\nZbog navodnog zastrašivanja bivšeg tužioca Bljakaja uhapšena su dvojica poslanika – Škumbin Demaliaj iz Haradinajeve Alijanse za budućnost Kosova i Miljaim Zeka iz Socijaldemokratske inicijative NISMA.


POSTOJEĆE PROTIVEPIDEMIOLOŠKE MJERE PRODUŽENE DO 15. DECEMBRA :: Semberija INFO ::\nNa 34. vanrednoj sjednici Gradskog štaba za vanredne situacije, održanoj telefonskim putem 3. decembra 2021. godine, zaključeno je da je epidemiološka situacija na području Grada Bijeljina i dalje nepovoljna. Trenutno aktivnih potvrđenih slučajeva pozitivnih na virus korona je 691, dok je 40 lica hospitalizovano. Donijeta je Naredba o obaveznom provođenju mjera za reagovanje na pojavu bolesti izazvane novim virusom korona (COVID-19) na teritoriji Grada Bijeljina, kojom su postojeće mjere produžene do 15. decembra 2021. godine.\nNaredbom je izvršeno usklađivanje mjera sa Zaključkom Republičkog štaba za vanredne situacije za sprovođenje mjera za reagovanje na pojavu bolesti izazvane novim virusom korona (COVID-19) u Republici Srpskoj od 02. decembra 2021. godine.\nS obzirom da je epidemiološka situacija na području Grada i dalje nepovoljna apeluje se na građane da se u što većem broju vakcinišu protiv virusa korona.\nSve vaspitno-obrazovne ustanove na području Grada Bijeljina, shodno Zaključcima Republičkog štaba za vanredne situacije i Naredbom Gradskog štaba za vanredne situacije, obavezne su da o epidemiološkoj situaciji (pojavi virusa) redovno obavještavaju Ministarstvo prosvjete i kulture Republike Srpske i Gradski štab za vanredne situacije, preko Odjeljenja za društvene djelatnosti Gradske uprave Grada Bijeljina.\nNalaže se Odjeljenju za inspekcijske poslove i Odjeljenju komunalne policije Gradske uprave da, u saradnji nadležnom Republičkom inspekcijom i policijom, intenzivno vrše nadzor nad sprovođenjem mjera propisanih Naredbom Gradskog štaba o obaveznom sprovođenju mjera za reagovanje na pojavu bolesti izazvane novim virusom korona (COVID-19) na teritoriji Grada Bijeljina.


Podnijeta prekršajna prijava protiv Darka Lazića: Evo kolika kazna prijeti pjevaču i koliko promila alkohola je imao u toku teške saobraćajke!\nNaslovnica INSTANT Podnijeta prekršajna prijava protiv Darka Lazića: Evo kolika kazna prijeti pjevaču i...\nPjevač Darko Lazić je 23. oktobra doživio tešku saobraćajnu nesreću, a protiv njega je pokrenuta prekršajna prijava. Prema Krivičnom djelu protiv opšte sigurnosti ljudi i imovine, a o odredbi o Izazivanju opšte opasnosti, u Članu 278, Stav 1, kaže se da za ovakvo krivično djelo slijedi kazna zatvora do pet godina.\n“Ko požarom, poplavom, eksplozijom, otrovom ili otrovnim gasom, radioaktivnim ili drugim jonizujućim zračenjem, električnom energijom, motornom silom ili kakvom drugom opšteopasnom radnjom ili opšteopasnim sredstvom izazove opasnost za život ili tijelo ljudi ili za imovinu većeg obima, kazniće se zatvorom od šest mjeseci do pet godina i novčanom kaznom”, stoji u Krivičnom zakonu Srbije.\nZa vožnju sa 1.39 promila alkohola Darko može dobiti kaznu zatvora od 30 do 60 dana ili novčanu kaznu od 100.000 do 120.000 dinara, kao i zabranu upravljanja od 8 do 12 mjeseci. Najblaža kazna za ova tri prekršaja iz saobraćajne nezgode, bi mogla da bude 220.000 dinara i 16 mjeseci zabrane upravljanja, a najteža 90 dana zatvora i 24 mjeseca zabrane upravljanja.\nPodsjetimo, pjevač je nedavno izjavio kako nije bio pod dejstvom alkohola, već da je bio umoran, ali nije stao kolima da se odmori.\nPrethodni članakNa svečanoj sjednici GV Bihać uručene nagrade najzaslužnijima u 2018. godini\nSljedeći članakOŠ “Ostrožac” organizuje kolačijadu za male lavove Ammara i Davuda


Fiorentina odbila vrtoglavih 80 miliona evra za Dušana Vlahovića\nNapadač Fiorentine Dušan Vlahović na meti je mnogih evropskih klubova, a ovog puta klub je odbio ponudu od velikih 80 milion evra koje je ponudio Arsenal, prenose italijanski mediji.\nArsenal je ozbiljno “zagrizao” i voljan je da potroši još veću sumu na trenutno vodećeg strijelca Serije A. Italijanski “Tutomerkato” ranije je je navodio da Vlahovića želi i Arsenalov lokalni rival Totenhem, ali da “Pijevci” imaju budžet za Vlahovića od 70 miliona evra.\nVlahovićev ugovor ističe na ljeto 2023. godine, a već je poznato da 190cm visoki ljevonogi napadač neće nastaviti saradnju sa Fiorentinom, čiji je član od 2018. godine i transfera iz Partizana.\nSrpski napadač blista u tekućoj sezoni, 21-godišnjak je na 15 utakmica postigao 12 golova i imao 3 asistencije.\nPrethodni članakPriftis: “Moramo biti na visokom nivou da bi se suprotstavili CSKA”\nNaredni članakRonaldo samo jednom riječju pecnuo Mesija zbog Zlatne lopte


Za pet meseci 50.000 migranata u Grčkoj\nViše od 1.000 migranata ušlo je ilegalno u Grčku, sa mora, samo u jednom danu, čime se ukupan broj migranata za ptoreklih pet meseci povećan na oko 50.000, što premašuje broj svih onih koji su stigli do 2014. godine, saopštile su grčke vlasti.\nGrčka se približila Italiji po broju migranata, koji su stigli ove godine, prenosi AP.\nObalska straža je saopštila da je spaseno 670 ljudi rano u utorak, na istoku Egejskog mora i južno od Krita, gde je pronadjeno 263 migranata u malom čamcu. Još 361 migrant pronadjeno je na ostrvu Lezbosu.\nKako se navodi, devet od 10 migranata je stiglo iz ratom ugroženih prodručja Bliskog istoka, najviše iz Sirije i Afrike.\nViše od 100.000 ljudi došlo je do Evrope, preko Mediterana ove godine, a oko 2.000 je umrlo ili nestalo.


Dodik, Čović i Izetbegović razgovarali o formiranju vlasti - Balkanska\nLideri tri najjače stranke srpskog, bošnjačkog i hrvatskog naroda, Milorad Dodik, Bakir Izetbegović i Dragan Čović, održali su u Sarajevu sastanak u vezi sa formiranjem nove vlasti na nivou BiH, posle koga su saopštili da su se dogovorili da će nastaviti da razgovaraju o tom pitanju.\nLider HDZ BiH Dragan Čović rekao je posle sastanka da “ne vidi razlog da se odlaže formiranje novog Saveta ministara BiH”. “Zaključci su da nastavimo dalje razgovarati i da tražimo način da se što pre uspostavi Savet ministara. Ne vidim razlog da se prolongira donošenje odluke da se imenuje mandatar”, kazao je Čović.\nOn je dodao da nije bilo reči o imenima budućih ministara u Savetu ministara BiH niti o podeli resora. “Kako ćemo pričati o imenima kad nemamo resore. Različite su želje, mislim da ćemo o resorima na narednom sastanku”, kazao je lider HDZ BiH.\nPredsednik SNSD Milorad Dodik rekao je da je njegova stranka nezaobilazan faktor u formiranju vlasti. “SNSD je, sa kapacitetom koji ima u Predstavničkom domu i Domu naroda BiH, nezaobilazan faktor. Nema posebnih problema da Srbin bude predsedavajući Saveta ministara BiH, kao ni u vezi sa imenom mandatara”, kazao je Dodik.\nPrema njegovim rečima, na današnjem sastanku nije postignut nikakav konkretan dogovor. “Ništa posebno nije dogovoreno, dogovorili smo se da se vidimo neki naredni dan. Mi smo ovde došli samo da vidimo da li je došlo vreme da sednemo i napravimo tu strukturu”, naveo je Dodik. On je dodao da “veruje da je sad došlo to vreme i da će se stvari ubrzavati”, navodeći da je današnji sastanak bio “neformalnog karaktera”. “Izetbegović još uvek ostaje kod svojih stavova, ja o tome neću govoriti, nek kaže on”, rekao je Dodik.\nLider SDA Bakir Izetbegović rekao je da će razgovori predstavnika ovih stranaka biti nastavljeni u narednim danima. On je naveo da za sada nema rezultata, ali da “dobra atmosfera pokazuje da bi moglo doći do dogovora u vezi sa Savetom ministara BiH”. “Govorili smo o prioritetima, odnosima i izgradnji zemlje, poziciji Hrvata, Bošnjaka u RS i Srba u Federaciji BiH. Sastanak sa drugim strankama biće u drugoj polovini sedmice, a Bosansko-hercegovački blok (SDP-DF-Naša stranka) se sam isključio”, rekao je Izetbegović.\nSastanak Dodika, Čovića i Izetbegovića je održan u Predsedništvu BiH.\nTags: BAKIR IZETBEGOVIĆ, DRAGAN ĆOVIĆ, MILORAD DODIK


Tolimir proglašen krivim za genocid u Srebrenici - Centar za evroatlantske studije - CEAS\nTolimir (64) je tokom rata u BiH bio zadužen za obaveštajno-bezbednosne poslove u VRS-u.\nBio je jedan od sedmorice pomoćnika Ratka Mladića, čije je suđenje pred Haškim tribunalom u toku.\nSudsko veće Haškog tribunala proglasilo je Tolimira bez osnovane sumnje krivim za genocid, udruživanje radi počinjenja genocida, istrebljenje, ubistvo, progon i nečovečne postupke, osudivši ga na doživotnu kaznu zatvora.\n“Optuženi je znao i bio svestan genocidne namere rukovodstva bosanskih Srba i odgovoran je za genocid”, rekao je predsedavajući sudija Kristofer Flige.\n“Počinjeni zločini bili su širokih razmera i razorni”, napomenuo je sudija Flige, dodavši da “zločin deportacije nije dokazan bez osnovane sumnje”.\nSudsko veće utvrdilo je da je Tolimir bio član udruženog zločinačkog poduhvata čiji je cilj bio da se trajno protera stanovništvo bošnjačke nacionalnosti iz enklave u Srebrenici.\nVRS je u julu 1995. godine granatirala i okružila Srebrenicu, uprkos tome što je grad proglašen zaštićenom zonom Ujedinjenih nacija (UN). Posle zauzimanja grada, ubijeno je više od 7.000 muškaraca i dečaka bošnjačke nacionalnosti.\nPredsedavajući sudija dodao je da je Tolimir bio “desna ruka komandanta VRS-a Ratka Mladića i da je ponekad znao više i od samog Mladića”.\nNakon što je 1995. godine potpisan Dejtonski mirovni sporazum, kojim je okončan rat u BiH, Tolimir je bio savetnik Biljane Plavšić, tadašnje predsednice Republike Srpske, koju je Haški tribunal kasnije osudio za ratne zločine počinjene u BiH.\nTolimira su vlasti BiH uhapsile 31. maja 2007, pošto je u bekstvu proveo dve godine.\nHaška optužnica protiv njega podignuta je u februaru 2005. godine za učešće u masakru u Srebrenici i ubistvo bošnjačkih zatvorenika koji su posle pada Srebrenice privremeno držani na području Bratunca i Zvornika.\nTolimir je nadgledao odred VRS-a koji je pogubio više od 1.700 muškaraca i dečaka na vojnoj farmi u Branjevu i Domu kulture u Pilici.\nTribunal je za genocid u Srebrenici optužio, pored Tolimira, i Radislava Krstića, Radovana Karadžića, Ratka Mladića, Vujadina Popovića, Ljubišu Bearu, Draga Nikolića, Ljubomira Borovčanina, Milana Gveru, Radivoja Miletića i Vinka Pandurevića.


Banjica poslednja stanica Radničkog pred Evropu - Glas Šumadije\nNaslovna > Sport > Banjica poslednja stanica Radničkog pred Evropu\nBanjica poslednja stanica Radničkog pred Evropu\n06/11/2020 06/11/2020 202Ostavi komentar na Banjica poslednja stanica Radničkog pred Evropu\nPosle tronedeljne pauze, vaterpolisti Radničkog vraćaju se u bazen, gostovanjem ekipi Banjice, u subotu od 17 časova, u meču šestog kola Superlige Srbije.\nUz vikend pauze u domaćem šampionatu, Kragujevčani su neplanirano preskočili i duel sa Partizanom, zbog koronavirusa kod nekoliko igrača „crno-belih“, ali nisu sedeli skrštenih ruku, jer ih od srede očekuje nastup u kvalifikacijama za Ligu šampiona, u Budimpešti. U proteklih pet dana ugostili su Jadran iz Herceg Novog, sa kojim su gotovo svakodnevno radili dva puta dnevno.\n– Jadran je ekipa koja je već u grupnoj fazi Lige šampiona i pripreme sa njima su nam mnogo značile pred izlazak u Evropu. Jako dobro su uigrani, osvojili su Kup Crne Gore, stalni su učesnici Lige šampiona i mislim da smo dobro iskoristili duele sa njima – rekao je Nemanja Stanojević, mladi bek Radničkog.\nGostovanje na Banjici Šumadinci će iskoristiti za održavanje forme pred evropske okršaje, ali i za osvajanje novih bodova i ostanak u samom vrhu superligaškog šampionata.\n– S obzirom na svakodnevne sparing utakmice sa Jadranom, ušli smo u takmičarski ritam, a sigurno je da će nam i meč sa Banjicom pomoći da u njemu ostanemo. Banjica nije ekipa za potcenjivanje, to je drugi tim Partizana i iskoristićemo priliku da se što bolje spremimo i odradimo poslednji štimung pred Evropu – zaključio je Stanojević.\nTagovi: Kragujevac Vaterpolo klub Radnički\nSRS Kragujevac: Komunalna infrastruktura rešava svakodnevno, a ne samo u predizbornim kampanjama\nKorona virus: Bolnice u Beogradu sve punije, zaseda Krizni štab, novi rekord broja obolelih u SAD


Šangaj ima posebno mesto u Novakovom srcu - Sportske.net\nSrpski teniser Novak Đoković rekao je danas da je turnir u Šangaju specijalno mesto za njega i istakao da su prethodna četiri meseca bila fantastična.\nNovak ljudina - Govor na kineskom propao da se rival ne bi osećao loše!Impresivno - Đoković se prošetao do titule u Šangaju!Šangaj - Ništa od "klasika", Đoković protiv Hrvata za trofej!Novak od ponedeljka drugi - Napad na Nadala već u Parizu!Šangaj - Osveta, finale i drugo mesto na ATP listi!\nNovak Đoković je danas osvojio titulu na Masters turniru u Šangaju, pošto je u finalu pobedio Hrvata Bornu Ćorića sa 6:3, 6:4.\n"Ovo je jedan od najuspešnijih turnira na svetu... U Kini sam tokom čitave karijere igrao dobro, pogotovo u Šangaju, od 2008. godine kada sam osvojio prvi Masters turnir ovde i to je otvorilo mnoga vrata za mene i učinilo me igračem kakav sam sada. Ovo je specijalno mesto za mene", rekao je Đoković posle meča.\nĐoković je tako stigao do svoje četvrte titule u Šangaju, a ukupno 32. trofeja na turnirima iz Masters 1.000 serije.\n"Pokazao si svetu da u budućnosti od tebe možemo videti dosta tenisa na ovom nivou", rekao je srpski teniser.\nNovak je zahvalio svima koji su ga podržavali, pogotovo u poslednjih nekoliko godina.\n"Ali, prethodna četiri meseca su bila fantastična i vrlo sam zahvalan što sam uspeo da ostvarim toliko dobrih rezultata širom sveta", rekao je Đoković.\nĆorić je čestitao Đokoviću na novoj tituli.\n"Čestitam Novaku, podigao je igru na novi nivo danas. Nije bilo baš zabavno za mene, da budem iskren. Ti si jedan jedan od najboljih igralča u istoriji tenisa i svaka čast na tome što si uradio", rekao je Ćorić, koji će od ponedeljka biti 13. igrač sveta.\n"Svaki meč sam igrao u izuzetnoj atmosferi, jednoj od najboljih na svetu. Vi činite naš posao mnogo lakšim. Nadam se da ćemo se vidite i sledeće godine", rekao je hrvatski teniser.


Danas sastanak Vučića i Putina u Moskvi\nPredsjednici Srbije i Rusije, Alekandar Vučić i Vladimir Putin, sastaju se danas u Moskvi.\nSastanak u Kremlju počeće oko podneva po centralnoevropskom vremenu.\nVučić koji je stigao u Moskvu juče, ponovio je da će tražiti pomoć u vezi sa Kosovom.\nOn je u ponedeljak rekao da će od ruskog predsjednika zatražiti konkretnu političku podršku za Srbiju jer kako je ocijenio, “bez Rusije ne postoji nikakvo rešenje za bilo koji problem koji tišti Srbe”.\nVučić je novinarima rekao i da je trenutak u kojem se održava taj susret “jedan od najznačajnijih za Srbiju u poslednjih nekoliko godina”.\n“Situacija u našem regionu je vrlo složena i potrebno je mjeriti svaku reč i politički potez. U trenucima kada ekonomski napredujemo, imamo značajne političke probleme u regionu i mnogo toga što nije sasvim sigurno kakav ishod može da bude ukoliko bi došlo do bilo kakvog narušavanja stabilnosti i mira. Upravo zato je sastanak sa Putinom od posebnog značaja”, ocenio je predsednik Srbije.\nIpak je dodao da ne očekuje “spektakularne stvari”, već potvrdu podrške Srbiji i unapređenje prijateljstva dve države i naroda.\nVučić je rekao i da će ekonomska saradnja biti jedna od glavnih tema, kao i konkretni projekti poput onog sa “Rosatomom”, ocenjujući da trgovinska razmena raste, ali da nije proporcionalna dobrim političkim vezama.\nDvojica predsjednika najpre će održati sastanak u četiri oka, nakon čega će im se priključiti delegacije.


Grad Novi Pazar - Grad Novi Pazar dobitnik prve nagrade na Nacionanom takmičenju za primenu principa dobre uprave\nOdlukom Komisije za izbor najbolje prakse u oblasti primene principa dobre uprave na lokalnom nivou namenjenih jedinicama lokalne samouprave koje su u 2018. godini najviše doprineli razvoju i primeni principa dobre uprave na svojoj teritoriji, Grad Novi Pazar dobio je prvu nagradu u oblasti “Efikasnost i delotvornost”. Ova narada dodejena je Gradu Novom Pazaru za uvođenje elektornske pisarnice koja omogućava građanima delotvornije i efikasnije pružanje usuga. Po rečima načelnika Gradske uprave za izvorne i poverene poslove, Almira Lekovića, e-pisarnica je samo početni korak u razvijanju što kvalitetnijih ulsuga prema građanima i odgovaranju na njihove potrebe.\nSvečani skup povodom proglašenja i uručivanja nagrada i priznanja gradovima i opštinama čije prijave su izabrane za primere najbolje prakse biće održan u Beogradu 21. februara 2019. godine. Nagrade dodeljuju Ministarsvo za državnu upravu i lokalnu samoupravu i Stalna konferencija gradova i opština u okviru Projekta „Unapređenje dobrog upravljanja na lokalnom nivou“.\nOvaj projekat deo je šireg programa „Podrška Vlade Švajcarske razvoju opština kroz unapređenje dobrog upravljanja i socijalne uključenosti – Swiss PRO“, koji realizuje Kancelarija Ujedinjenih nacija za projektne usluge (UNOPS).


B. J. će biti saslušan u svojstvu osumnjičenog zbog krivičnog dela "teško delo protiv bezbednosti javnog saobraćaja", najavljeno je iz tužilaštva.\nOva saobraćajna nezgoda se dogodila 7. februara oko 6.00 časova kod beogradske bolnice Dr Dragiša Mišović. Voditeljka Dea Đurđević je tom prilikom zadobila teške telesne povrede, navodi tužilaštvo u informaciji objavljenoj na sajtu.\nDodaje da je postupajući zamenik javnog tužioca koji je prisustvovao uviđaju na licu mesta, u dosdašnjem toku postupka prikupio potrebna obaveštenja od državnih organa i druge dokaze, pa je osumnjičenom uputio poziv za saslušanje.\nNakon saslušanja osumnjičenog, tužilaštvo će zakazati ispitivanja svedoka, odnosno svih učesnika saobraćajne nezgode i narediti saobraćajno tehničko veštačenje na okolnosti prostorno vremenske analize i utvrđivanja uzroka nastanka saobraćajne nezgode, navodi tužilaštvo.


Dragi zagovarači/zastupnici, aktivni građani,\nU želji da pomognemo proces budžetskog javnog zastupanja u našoj zemlji, na lokalnom i/ili nacionalnom nivou, kreirali smo praktični online priručnik koji Vas vodi korak po korak kroz budžetsko javno zastupanje.\nOvaj priručnik je namenjen za sve Vas koji donosite promene u svom okruženju i koji se suočavate sa nepravednom raspodelom novca u budžetu. Takođe, on će poslužiti i Vama koji smatrate da postoji prostor da se upravljanje javnim finansijama učini još transparetnijim i odgovornijim.\nPred Vama je kombinacija teoretskog i praktičnog znanja kreatora priručnika, koji su nesebično podelili svoje iskustvo u želji da aktivne građane dodatno motivišu da se uključe u budžetske procese u zemlji. Priručnik je pisan i organizovan tako da posluži i onim zagovaračima koji tek ulaze u javno zastupanje, ali i onima koji imaju više iskustva da se još bolje organizuju i budu uspešniji.\nVerujemo da će Vas ovaj priručnik zainteresovati i da će Vam pružiti odgovore u kom pravcu da se krećete kada poželite da se uhvatite u koštac sa budžetskim procesima u našoj zemlji.\nSvaka sugestija, iskustva, primeri, koje želite da podelite s nama a u cilju unapređenja priručnika su više nego dobrodošli!


SARAJEVO, 14. OKTOBRA (SRNA) – U toku, pravcima i sadržaju istrage o zločinu nad pripadnicima JNA u Dobrovoljačkoj ulici u Sarajevu 1992. godine promijenilo se mnogo toga, a optužnica protiv odgovornih za ovaj zločin mogla bi biti podignuta do kraja godine, piše sarajevski nedjeljnik „Slobodna Bosna“.\n„Nastoji se dokazati da je sarajevska opština Stari Grad 3. maja, a i nakon toga, bila svojevrsna država u državi, da je imala autonomnu, paralelnu civilnu i vojnu infrastrukturu nad kojom `više instance` nisu imale kontrolu po vertikali“, piše „Slobodna Bosna“.\nAlispahić tvrdi da „nije raspolagao sredstvima veze putem kojih bi o tome informisao policajce na terenu“, a slične iskaze dali su i drugi visokorangirani i srednjerangirani civilni, vojni i policijski zvaničnici osumnjičeni za zločin u Dobrovoljačkoj, navodi sarajevski nedjeljnik.\nSvi su oni, prema pisanju „Slobodne Bosne“, rekli da nad događajima u Dobrovoljačkoj niko nije imao efektivnu kontrolu osim čelnih ljudi opštine Stari Grad.\n„Slobodna Bosna“ zaključuje da bi sve ovo moglo značiti da će eventualna optužnica za zločin u Dobrovoljačkoj obuhvati čelne ljude „odmetnute“ opštine Star Grad uz tvrdnju da niko nad njima nije imao kontrolu niti autoritet.


Podele u DSK po pitanju saradnje sa Samoopredeljenjem - Gorapress.net\n15.01.2020. u 22:57\nU Demokratskom savezu Kosova postoje dve struje, jedna mlađa koja je za koaliciju sa Samoopredeljenjem, dok ona druga koju podržava Isa Mustafa, je protiv saradnje sa strankom koja je osvojila najviše glasova na izborima održanim 6. oktobra, kaže za RTK2 politikolog Ramuš Tahiri i smatra da DSK neće prihvati najnoviju ponudu Samoopredeljenja od 14 ministarstava za formiranje buduće Vlade.\nLider Samoopredeljenja Aljbin Kurti ne želi da odustane od pet resora kojima bi mogao da započne promene o kojima je govorio u predizbornoj kampanji, tvrdi Ramuš Tahiri i dodaje da i Demokratski savez hoće veći udeo u vlasti. Veći problem od broja resora su razmimoilaženja unutar DSK oko buduće saradnje sa Samoopredeljenjem, ocenjuje Tahiri.\n“Jedan deo ne želi koaliciju jer smatra da će biti pripećak (privezak) Samoopredeljenju i smatraju da ne mogu voditi dijalog sa Samoopredeljenjem, potom dijalog sa Beogradom i zbog toga su se otvorile nedoumice. Izgleda da neće prihvatiti ovaj sporazum koji je ponudio Samoopredeljenje i da će tražiti predsednika Skupštine, to im se ne može udovoljiti jer to mesto pripada prvoplasiranoj stranci. Da li će biti moguće praviti vladu bez Samoopredeljenja i da li će to ići bez demonstracija i nemira, kao i javne podrške to treba videti, međutim Samoopredeljenje nije odustalo od želje da formira vladu”, rekao je Tahiri.\nAnalitičar Avni Mazreku je skeptičan po pitanju postizanja koalicionog sporazuma Samopredeljenja i Demokratskog saveza Kosova.\n“Iako su oni postigli dogovor o platformi Vlade, problem je upravo u tome kako će oni vladati nakon postizanja koalicije. A kada govorim o tome, onda govorim o platformi Samoopredeljenja, a to je borba protiv kriminala i korupcije, borba protiv oligarskog sistema koji je stvoren na Kosovu. DSK je dugo vremena bio deo ovih struktura i to je glavna prepreka da DSK prihvati jednu ponudu ili bilo koju ponudu Samoopredeljenja”, rekao je Mazreku.\nProšlo je više od tri meseca od održavanja vanrednih parlamentarnih izbora na Kosovu. Poslednji zvanični sastanak lidera dve stranke održan je 7. januara u Skupštini Kosova.


Uprkos merama protiv epidemije, prostitutke na ulicama Zimbabvea\nIzvor: Radio 021, 17.Jun.2020, 13:01\nSeksualne radnice u Zimbabveu, kao i drugi ulični trgovci, prisiljeni da nedeljama ostanu kod kuće bez ikakvih izvora zarade, počeli su da krše mere ograničenja uvedene zbog pandemije virusa korona i da se vraćaju na ulice.\nRizikujući hapšenje i infekciju, mnoge prostitutke rade popodne jer su neki klijenti kod kuće tokom noćnog policijskog časa.\nMlada žena koja doziva klijente na ulici u vreme ručka bila je nezamisliva scena kada je Zimbabve krajem >> Pročitaj celu vest na sajtu Radio 021 << marta prvi put uveo mere ograničenja uz angažovanje snaga bezednosti.\nKada je zatvaranje počelo, seksualne radnice bile su prinuđene da obustave posao, navode u lokalnoj organizaciji "Pow Wow" koja zastupa njihova prava i koja im je za vreme pandemije obezbeđivala hranu, sapun i sredstva za higijenu kako bi sastavile kraj s krajem.\nVlada Zimbabvea je ublažila mere ograničenja kako bi se otvorila preduzeća, ali to nije pomoglo mnogim građanima koji preživaljavaju od prodaje robe na ulicama, što je i dalje zabranjeno.\nKako bi preživeli, mnogi ulični trgovci ignorišu propise i ponovo prodaju robu po ulicama, dok seksualne radnice kažu da ne mogu da propuste priliku iako su mnoge promenile raspored. Neke sada rade popodne jer smatraju da je tada veći promet, dok druge i dalje rade noću jer, iako je manje klijenata, manje je i policije.\nUstavni sud Zimbabvea je 2015. godine zabranio policiji da hapsi žene po ulicama zbog prostitucije, ali one sada mogu biti uhapšene zbog kršenja mera ograničenja tokom pandemije, navode u policiji i dodaju da je od aprila uhapšeno oko 60.000 ljudi zbog kršenja mera i da "dobar broj njih" čine seksualne radnice.\nKao i mnogi ulični trgovci, seksualne radnice podmićuju policiju na mnogim mestima kako bi ušle u grad Harare, a u izveštaju Foruma za ljudska prava, u Zimbabveu se pojavio i podatak da trgovci plaćaju policiji i do pet dolara dnevno kako bi izbegli hapšenje.


Bošković: Posjeta NATO brodova veliko iskustvo za mornaricu\nNATO Stalna pomorska grupa 2, koju čine dva britanska i po jedan francuski i grčki brod, uplovila je u subotu u Luku Bar, u okviru svoje redovne misije sredozemljem.\nCrnogorski ministar odbrane, Predrag Bošković, ocijenio je danas da je posjeta NATO brodova Luci Bar “veliko iskustvo za Mornaricu Vojske Crne Gore” od značaja za razvoj njenih sposobnosti i kapaciteta, prenose lokalni mediji.\n“Posjeta NATO Stalne pomorske grupe veliko je iskustvo za Mornaricu Vojske Crne Gore (MVCG) i siguran sam da će doprinijeti opremanju modernim sredstvima”, kazao je ministar odbrane Predrag Bošković nakon obilaska britanskog broda "Dajmond" u Baru.\nZvaničnici su saopštili da je cilj posjete NATO brodova Crnoj Gori jačanje odnosa sa Mornaricom Crne Gore, kao nove države – saveznice u okviru Alijanse.\n"Nadam se da ćemo imati priliku da ugostimo i ubuduće brodove naših saveznika, jer to mnogo znači za razvoj sposobnosti i kapaciteta naše Mornarice", naglasio je Bošković.\nBritanska ambasadorka u Podgorici, Alison Kemp, poželjela je dobrodošlicu kapetanima i posadama brodova mornarice te zemlje, istakavši da je ta posjeta još jedan dokaz predanosti partnerstva s Crnom Gorom.\n"Ujedinjeno Kraljevstvo nastaviće da podržava Crnu Goru, kao i do sada", poručila je ambasadorka Velike Britanije u Crnoj Gori.\nDva ratna razarača bitanske Kraljevske ratne morarice, HMS Dankan i HMS Dajmond, francuski Lafajet i grčki Limnos boraviće u Luci Bar do 20. septembra, prenosi portal RTCG.


Za brzu i jednostavnu komunikaciju Olimpijci dobili na poklon HTC telefone i posebne pakete\nZa brzu i jednostavnu komunikaciju Olimpijci dobili na poklon HTC telefone i posebne pakete – Personal magazin\nKompanija Telenor, generalni sponzor Olimpijskog tima Srbije, u saradnji sa kompanijom HTC poklonila je mobilne telefone i posebne pakete sportistima Srbije koji će predstavljati zemlju na Olimpijskim igrama u Londonu,…\nKompanija Telenor, generalni sponzor Olimpijskog tima Srbije, u saradnji sa kompanijom HTC poklonila je mobilne telefone i posebne pakete sportistima Srbije koji će predstavljati zemlju na Olimpijskim igrama u Londonu, sa ciljem da ih i na taj način podrži i oda priznanje njihovim dosadašnjim uspesima.\nTelenorovi stipendisti u pojedinačnim sportovima – strelci Jasna Šekarić, Zorana Arunović i Damir Mikec, plivači Ivan Lenđer i Velimir Stjepanović, tekvandoka Milica Mandić, veslači Goran Jagar, Miloš Vasić, Miljan Vuković i Radoje Đerić i kajakašice Nikolina i Olivera Moldovan dobili su telefon poslednje generacije HTC One X, koji je izuzetan po svom dizajnu i performansama, posebno kada su u pitanju brzina, kamera i zvuk. Ovaj telefon je nedavno Telenor i prvi predstavio srpskom tržištu.\nVlade Divac, predsednik OKS-a i Marek Slačik, izvršni direktor Marketinga i prodaje Telenora\n„U Londonu slavimo 100 godina od prvog učešća na Igrama, imamo više od 100 sportista u Timu i verujem da ćemo stići i do 100-e olimpijske medalje. Najpre pripreme, a onda i uspešan nastup, Olimpijskog tima Srbije na Igrama u velikoj meri zavise od podrške našeg sponzorskog pula. Sada, zahvaljujući Telenoru, naši sportisti će moći da u realnom vremenu prenesu utiske iz britanske prestonice. Nadam se i verujem da će se prenositi dobre vesti”, kaže Vlade Divac, predsednik Olimpijskog komiteta Srbije.\nOstali članovi Olimpijskog tima Srbije imaće priliku da o svemu bitnom šta se dešava na Igrama izveštavaju sa telefona HTC Desire C.\n„Telenor je drugi ciklus zaredom generalni sponzor Olimpijskog tima, jer nam je kao uspešnoj kompaniji važno da budemo deo dobrih stvari. Srpski olimpijski tim ima odlične sportiste koji zaslužuju da ostvare veliki uspeh na najvećem sportskom takmičenju. Kako bismo im olakšali komunikaciju sa svojim porodicama, prijateljima, ali i navijačima osmislili smo za njih posebne pakete, dok će uz HTC telefone moći brzo i jednostavno sa njima da budu u kontaktu, ali i prenose svima nama u Srbiji pozitivnu atmosferu sa takmičenja”, kaže Marek Slačik, izvršni direktor Marketinga i prodaje kompanije Telenor.\nNa Olimpijskim igrama u Londonu Olimpijski tim Srbije obeležiće tačno 100 godina od svog prvog nastupa na ovom takmičenju. Tim Srbije u ovom trenutku broji 112 sportista koji će se boriti za medalje u 15 sportova.\nZa brzu i jednostavnu komunikaciju Olimpijci dobili na poklon HTC telefone i posebne pakete was last modified: June 18th, 2012 by Redakcija\nHTCHTC telefoniLondonLondon 2012Marek SlačikOKSolimpijadaTelenor SrbijaVlade Divac\nSBB nudi novu D3 digitalnu platformu\nEricsson istraživanje: Pametnija naplata mobilnog interneta unapređuje korisničko iskustvo


Lidl bira dobavljače u Srbiji - Bizlife.rs\n20:48 Beograd, 31/10/2017\nPredstavnici kompanije Lidl Srbija susreli su se sa potencijalnim domaćim dobavljačima voća i povrća koji ispunjavaju međunarodne standarde kvaliteta.\nU okviru Dana Dobavljača PKS, proizvođači i distributeri imali su prilike da se upoznaju sa mogućnostima, standardima kvaliteta i procesom selekcije kojima će se Lidl Srbija rukovoditi prilikom izbora dobavljača, navodi se u saopštenju PKS.\nKako bismo osigurali visok kvalitet i svežinu proizvoda u svakoj kategoriji, pa tako i kod voća i povrća, puno pažnje posvećujemo izboru dobavljača. Zbog toga nam je izuzetno važno što smo danas dobili priliku da započnemo direktnu komunikaciju sa domaćim dobavljačima koji će biti naši potencijalni partneri, istakao je direktor nabavke Lidl Srbija Daniel Petrovečki.\nDobavljači su mogli da u direktnim razgovorima sa predstavnicama Lidla predstave svoj asortiman i postave sva dodatna pitanja. Događaj predstavlja početni korak za ostvarivanje moguće saradnje, a u narednim mesecima se očekuju konkretni rezultati sastanka.\nOtvarajući skup, Veljko Jovanović, direktor Sektora za poljoprivredu PKS, istakao je da je događaj prilika da proizvođači i distributeri voća i povrća saznaju više o potrebama Lidla i načinu na koji mogu postati njihovi dobavljači.\nLidl je deo Schwarz grupe sa sedištem u Nekarsulmu (Nemačka) i najveći je diskontni trgovinski lanac u Evropi sa tendencijom dinamičnog rasta. Postoji u 30, a operativan je u 27 zemalja Evrope i u SAD.\nLidl u Srbiji trenutno intenzivno radi na izgradnji prodavnica i uspostavljanju organizacione strukture koja će otvoriti prve Lidl prodavnice u 2018. godini.\nlidl dobavljac povrce voce


Opština Kovačica » Evropska povelja o rodnoj ravnopravnosti na lokalnom nivou\nсреда, 22 јуна 2016\nDana 17.06.2016. godine predsednik Opštine Kovačica Milan Garašević potpisao je upisnicu i na taj način našu opštinu Kovačicu svrstao među više od 1500 opština širom Evrope koje su to uradile dosta ranije.\nPotpisivanjem povelje, naša opština pokazuje pre svega svojim građanima i građankama da će voditi računa o ravnopravnosti i šalje važnu poruku svima u okruženju da je to vrednost za koju se zalaže.\ngodine je nastao dokument čiji je naziv Evropska povelja o rodnoj ravnopravnosti na lokalnom nivou.\nDokument ima dvostruku ulogu : političko obavezivanje na unapređenju rodne ravnopravnosti i praktični alat koji pomaže lokalnim upravama da kroz svoje politike uvede princip rodne ravnopravnosti u svim oblastima života za koje su nadležni.\nNaša opština je 2004. g. osnovala telo za rodnu ravnopravnost na lokalnom nivou, a od 2008.g. ima i stručnu saradnicu Snežanu Milić koja je zadužena za pitanja rodne ravnopravnosti.\nOva povelja je namenjena lokalnim i regionalnim upravama u cilju usmeravanja njihovih snaga i partnerstava ka postizanju veće ravnopravnosti.\nPosle potpisivanja povelje, sleduje izrada akcionog plana za koji imamo rok dve godine.\nSredstva za realizaciju akcionog plana trebalo bi planirati iz budžeta opštine, a izvestan broj iz donatorskih programa i organizacija povoljno reaguje na činjenicu da se lokalna samouprava sistematski bavi pitanjima ravnopravnosti pa će neki projekti biti podržani i na taj način.


Ekipa Željezničara stigla u Sarajevo i odmah obavila trening na Grbavici – FK Željezničar\nEkipa Željezničara stigla u Sarajevo i odmah obavila trening na Grbavici\nEkipa našeg Željezničara u poslijepodnevnim satima stigla je iz Izraela, a Plavi su potom na Grbavici obavili trening i krenuli s pripremama za naredni prvenstveni susret sa Širokim Brijegom.\nŽeljezničar je sinoć u okviru prvog pretkola Evropske lige poražen od Maccabija u Haifi rezultatom 3:1. Naš tim je pružio borbenu partiju, ali za iznenađenje i bolji rezultat Plavi nisu imali snage što je bilo i očekivano s obzirom na to da je naš tim odsustvovao s treninga devet dana, a posljednju utakmicu prije sinoćenje odigrao je prije 19 dana.\nFK Željezničar ističe zahvalnost Gradu Sarajevu na čelu s gradonačelnikom i predsjedavajućim gradskog vijeća, te prijateljima i navijačima Kluba na pomoći u organizaciji puta u Izrael.\nFudbaleri Amara Osima su odmah nakon dolaska u Sarajevo obavili trening na Grbavici i tako počeli s pripremama za utakmicu protiv Širokog Brijega. Susret na Pecari se igra u nedjelju s početkom od 18 sati uz direktan prenos na Areni Sport.


Lepota je u očima koje se nikad ne ugase - 42 magazin\nŠta se dešava kada 90-godišnjaka okitite granom, žbunom ili mahovinom i postavite ga kao instalaciju u prirodno okruženje iz kog je potekao? To pokazuje projekat Eyes as Big as Plate dve skandinavske umetnice\nStarost ne mora da bude neinspirativna, a vremešni ljudi nisu samo teret novim generacijama. Ovu polaznu premisu potvrdile su dve umetnice, fotografkinje Riitta Ikonen i z Finske i Karoline Hjorth iz Norveške, koje su pre šest godina započele projekat povezivanja penzionisanih osoba sa njihovim prirodnim okruženjem, stvarajući neverovatne fotografije. Ideja je potekla iz skandinavske tradicije i folklora, a ime projekta Eyes as Big as Plate nastao je prema narodnim basnama o kozi i psu koji su imali oči velike kao tanjire.\nZapadno društvo nepotrebno je zatrovano stavom da su starije generacije nepotrebne\nU projektu koji je kombinacija skulpture, instalacije i fotografije do sada je učestvovalo više od 60 osoba iz različitih delova sveta, a cilj je da se osoba smesti u sredinu iz koje potiče sa elementima iz prirode, bez intencije da se prikaže tačno vreme i mesto dešavanja. Autorke kažu da svi učesnici ovog projekta aktivno učestvuju u kreiranju kostima, a ambijent i ličnost inspirišu u odabiru prirodnih materijala kao što su grane, žbunje i trava.\nProjekat Eyes as Big as Plate nastao je prema narodnim basnama o kozi i psu koji su imali oči velike kao tanjire\nDo sada su u ovom projektu učestvovali penzionisani farmeri, ribolovci, zoolozi, operski pevači, vodoinstalateri, domaćice, umetnici i akademci. Finsko-norveški art duo na početku je pokušao da otkrije vezu Norvežana sa stenama, fjordovima i brdima, a odnos starih sa prirodom proširio se i na druge daleke zemlje. Na pitanje zašto stari ljudi, umetnice objašnjavaju da je zapadno društvo nepotrebno zatrovano stavom da su starije generacije nepotrebne jer decenijske navike u kombinaciji sa znanjem i životnim iskustvom vrednosti su u koje su se i same uverile tokom saradnje, i pritom su se iznenadile koliko su svi oni radoznali i spremni da prihvate nova iskustva.\nStarost ne mora da bude neinspirativna, a vremešni ljudi nisu samo teret novim generacijama\nOve fotografije izložene su u mnogim poznatim galerijama u svetu, a nedavno su bile i deo postavke Nuuk Nordic Culture Festivala. Takođe, ljubitelji fotografija imaju priliku da ih vide i u istoimenoj knjizi.


Vila SOUSOURAS Hanioti - Apartmani SOUSOURAS Hanioti cena 2020\nVila SOUSOURAS Hanioti se nalazi na oko 150 metara od neorganizovane plaže i oko 350 metara od centra letovališta Hanioti. Vila je dobar izbor za goste koji vole da budu malo izolovani i izbegnu gužvu u centra mesta. Vila se sastoji iz niza zasebnih objekata, gde svaki od objekata ima po tri smeštajne jedinice u tri nivoa (prizemlje, 1. i 2. spart.). Prostrani apartmani imaju odvojenu spavaću sobu, dnevni boravak sa kompletno opremljenom kuhinjom i trpezarijskim delom, kupatilom i terasom. Moguće je parkiranje automobila ispred ili nedaleko od vile.\nKorišćenje klima uređaja, peškira i WI-FI interneta – BESPLATNO


Građani koji žive u blizini, ipak mogu da parkiraju u ljubičastoj zoni\nAuto Autor:FoNet19. feb. 201921:03 > 21:04\nParking servis ukinuo je odluku da građani koji žive u blizini novoformirane ljubičaste zone u centru Beograda ne mogu da parkiraju svoja vozila u toj zoni, saopštila je Informativna služba Opštine Stari grad.\nPredsednik Opštine Stari grad Marko Bastać danas je rekao da su vozila više od 700 stanovnika Starog grada proterana iz ulica u kojima žive, jer su gradski čelnici predvideli da se parkiraju u zoni koja se nalazi 500 i više metara od njihovog mesta stanovanja.\nNovi režim parkiranja po zonama u centru Beograda\nIako je direktor “Parking servisa” na to reagovao rečima da Bastać ne govori istinu, brže-bolje je promenjena prvobitna odluka o mogućnosti parkiranja u ljubičastoj zoni, navodi se u saopštenju.\nKako se precizira, građani koji žive u ulicama koje su obuhvaćene i koje se graniče sa novom parking zonom primili su danas u 16:32 sms poruku da ipak mogu da koriste novu zonu za parkiranje svojih vozila.\nNakon nove odluke Parking servisa, Bastać je rekao da mu je drago što su gradske službe reagovale na apel da se stanarima starog gradskog jezgra omogući da svoja vozila parkiraju u blizini zgrada u kojima žive.\nOvo je velika pobeda građana Starog grada, jer su uticali na promenu sramne odluke čelnika gradskog preduzeća, poručio je Bastać.\nMarko BastaćParking servisStari grad


Putevi u BiH najgori u Evropi - Bizlife.rs\nPutevi u BiH najgori u Evropi\n20:19 Banjaluka, 23/10/2011\nPredsednik Evropskog programa za ocenjivanje puteva Džon Doson, kaže da prema istraživanju Eurorap više od 51 odsto magistralnih puteva u BiH izrazito su rizični. Prema njegovim rečima mogućnost pogibije na putevima u Bosni i Hercegovini je veća čak dva do tri puta nego na bilo kojem evropskom putu.\nPrema procenama, u budućnosti bi se broj stradalih u saobraćajnim nesrećama na putevima u BiH mogao povećati čak za 10.000, ako u narednoj deceniji ne bude potpune rekonstrukcije ili izgradnje novih puteva.\nUlegnuća i rupe koje se pojave prilikom raznih prekopavanja i radova, a posledica su, pre svega, nekvalitetnog presvlačenja kolovoza asfaltom, problem su sa kojim se vozači u BiH svakodnevno susreću. Iz Udruženja za unapređenje i bezbednost saobraćaja Srpske navode da takvo stanje puteva, osim što oštećuje automobile, umnogome utiče na bezbednost saobraćaja.\nMilenko Jaćimović, predsednik Udruženja, kaže da bi investitori, lokalna uprava, JP Putevi RS trebalo više da vode računa o garantnim rokovima koje daju izvođači radova na putu, da se vrše popravke čim se uoče propusti, a da nadzorni organi budu stroži.\n“Ima slučajeva de se cela saobraćajnica rekonstruiše ili asfaltira, a da se nadzorni organi retko pojave”, dodaje Jaćimović.\nIz Javnog preduzeća Putevi RS navode da je stanje magistralne i regionalne putne mreže RS u poslednjih nekoliko godina sve bolje.\n“Mreža magistralnih i regionalnih puteva u RS podeljena je na 14 oblasti. Putevi RS su zaključili ugovore sa preduzećima specijalizovanim za održavanje puteva, a obaveza im je da neprestano obilaze puteve koji su im povereni i da odmah reaguju i uklanjaju sve što može predstavljati opasnost po bezbednost u saobraćaju, kao što su recimo udarne rupe”, kaže Natalija Kostrešević, saradnik za informisanje u JP Putevi RS.\nIz ovog preduzeća koje upravlja sa 4.191.125 kilometara magistralnih i regionalnih puteva navode da je po završetku radova, rekonstrukcije ili izgradnje putne mreže, svaki od puteva “pod garancijom“.


M.Knežević: Ako pobedi Demokratski front Crna Gora ukida sankcije Rusiji i priznanje Kosova. GracanicaOnline.Info\nM.Knežević: Ako pobedi Demokratski front Crna Gora ukida sankcije Rusiji i priznanje Kosova.\nPoslanik crnogorskog opozicionog Demokratskog fronta Milan Knežević, tokom sednice Skupštine Crne Gore, rekao je da će taj savez, ako dođe na vlast, posle oktobarskih izbora, ukinuti odluku o priznavanju nezavisnosti Kosova i odluku o uvođenju sankcija Ruskoj Federaciji.\n„ Demokratski front, kada osvoji vlast na narednim parlamentarnim izborima, ukinuće odluku aktuelne vlasti Crne Gore i poništiti spoljnopolitičku odluku o priznanju Kosova i njegove nezavisnosti“, rekao je Knežević odgovarajući na repliku poslanika Albanske alternative Niku Đeljošaju.\n„Naš glavni spoljnopolitički prioritet će biti ukidanje sankcija Rusiji, koje je uvela ova vlast“, poručio je Knežević.\nPrevious Nova Vlada Srbije, pa nastavak dijaloga u Briselu\nNext Merdare: Priveden predsednik Privremenog veća opštine Podujevo\n3. decembra 2021., 05:12


Početna/Web vesti/Intervju/Možemo da napredujemo kao društvo u IT-u, jer imamo najvažniji resurs – ljude\n„Kada čujete Microsoft uvek pomislite na veliku multinacionalnu korporaciju. Posebnost Microsoft Razvojnog centara u Srbiji (MDCS) je u samoj njegovoj suštini. Osnovan pod okriljem najveće IT kompanije u svetu, a zasnovan na idejama, znanju i posvećenosti ljudi koji su čitavu priču pokrenuli. Taj startup duh, postoji i danas i oseti se u atmosferi od trenutka kada uđete u prostorije MDCS-a“ – kaže u razgovoru za SEO Nataša Malinović, PR&Event manager u Razvojnom Centru Microsofta u Srbiji i otkriva zašto ovaj centar okuplja najbolje iz IT industrije, na koji način osnažuje mlade u oblasti IT-a i zašto je IT danas i ženski poziv.\n1. Kompanija Microsoft pre više od deceniju odlučila je da svoj razvojni centar otvori baš u Srbiji.\nKako biste ukratko predstavili centar nekome ko ne zna mnogo o vama – šta vas čini drugačijim, na šta ste posebno ponosni kao tim, kako se vidite za 10 godina?\nKada čujete Microsoft uvek pomislite na veliku multinacionalnu korporaciju. Posebnost Microsoft Razvojnog centara u Srbiji (MDCS) je u samoj njegovoj suštini. Ideja sa kojom smo osnovani 2005. godine, uticala je na kulturu MDCS koja se zadržala do danas. MDCS je osnovan pod okriljem najveće IT kompanije u svetu, a zasnovan na idejama, znanju i posvećenosti ljudi koji su čitavu priču pokrenuli. Taj startup duh, postoji i danas i oseti se u atmosferi od trenutka kada uđete u prostorije MDCS-a. Želja da nadmašite sami sebe, da zajedno sa svojim timom uspešno realizujete projekat ili da kroz dodatni angažman uložite svoje vreme i znanje da doprinesete zajednici čine da budemo izvrsni u onome što radimo. Želja nas u Microsoft razvojnom centru da naučimo više, da idemo korak dalje i da konstantno radimo na sebi je nešto što bih posebno izdvojila. MDCS je svakako mesto gde se spajaju stvaralačka energija, startup kultura i inovativnost, kao i težnja da se stalno bude bolji, sa svim mogućnostima koje ti pruža jedna snažna kompanija kakva je Microsoft. MDCS treba da ostane mesto koje okuplja najbolje iz IT industrije, negujući kulturu u kojoj nastaju neki od najvažnijih Microsoft proizvoda.\n2. Već neko vreme termin „digitalna transformacija“ predstvalja sastavni deo skoro svakog ozbiljnog razgovora na temu edukacije, ekonomije, društvenog napretka… Kakvu ulogu MDCS ima u digitalnoj transformaciji Srbije, bilo samostalno ili sa partnerima, i koje sve oblasti doživljavate kao prostor gde vaš doprinos može dati najbolje rezultate?\nSvaka ozbiljna transformacija i reforma zahteva ljude koji će biti prvo biti samosvesni da razumeju značaj promena, a zatim i imati znanja i veštine da te promene sprovedu. Obrazovanje je jedan od najmoćnih načina da unapredimo ovo društvo. Projekti koje sami sprovodimo ili najčešće podržavamo fokusirani su na obrazovanje i unapređenje znanja iz oblasti IT-a. Inicijativa sa najdužom tradicijom je Bubble Cup takmičenje u programiranju koji je od skromnog lokalnog takmičenja za 12 godina prerastao u elitno međunarodno takmičenje za koje se spremaju najbolji programeri iz zemlje i sveta. Letnja škola mašinskog učenja u Petnici, nastala na inicijativu inženjera iz MDCS-a, nekadašnjih istraživača iz Petnice, učinila je da u Srbiji postoji posebno mesto gde polaznici programa mogu da čuju novine iz oblasti mašinskog učenja, kao i da se, uz stalno mentorstvo, oprobaju i u konkretnim Machine Learning projektima. Znanje koje možemo da podelimo sa polaznicima seminara predstavlja naš neprocenjiv doprinos Machine Learning zajednici u Srbiji. Takođe nam je važno i da doprinesemo edukaciji na širem planu, poput jasne potrebe da u IT industriji bude podjednak broj žena i muškaraca, jer raznolikost timova doprinosi uspešnijim rešenjima i bržem napretku. Tako je nastala i inicijativa, koju više od pet godina promovišemo i gde ulažemo sva naša iskustva i znanja u oblasti osnaživanja žena da se odluče za IT karijeru. U pitanju je „Ćaskanje: Ženske priče u IT-u“, celodnevni događaj na kojem svake godine imamo više od 100 devojaka sa IT fakulteta iz cele Srbije. Mada je napredak u ovoj oblasti vidljiv, potrebno je još mnogo da se radi, a mi ćemo nastaviti da podržavamo projekte koji se bave ovom tematikom.\nSvesni smo da je za sveobuhvatnu i uspešnu digitalnu transformaciju neophodna sinergija više različitih strana. Kada govorimo o tržištu, posebno malom kao što je Srbija, ono što je dominantno mišljenje jeste postojanje konkurencije između aktera na njemu. To jesu neke očekivane ekonomske zakonomernosti, ali pre nego što počnemo da govorimo o konkurenciji, u smislu da svima u IT industriji trebaju naši najbolji programeri, moramo da razumemo da postoji jedan važan preduslov. To je postojanje zdravog IT ekosistema, u kojem mogu da uče i stasaju inženjeri. Upravo IT zajednica, koja se organizovala i deluje kroz aktivnosti Inicijative Digitalna Srbija, čiji je jedan od osnivača i Microsoft razvojni centar u Srbiji, glavni je nosilac te digitalne transformacije stvarajući okruženje, utičući na suštinske reforme u oblasti obrazovanja, pravne regulative i promovisanja pozitivnih primera i pravih vrednosti. Tek kada stvorimo zdravo okruženje, kroz efikasan sistem i podršku svih činioca u društvu, i posebno IT zajednici, imaćemo više kvalitetnih inženjera koji će raditi ili imati uspešne IT kompanije i firme u Srbiji.\n3. Na početku 2019. šta biste izdvojili od lokalnih projekata i planova za ovu godinu?\nTradicionalno, tri velike inicijative koje ćemo podržati i ove godine su: Letnja škola mašinskog učenja u Petnici (PSIML), koja će se održati od 3. do 13. avgusta. Prijave su otvorene do 28. februara, a svi zainteresovani više informacija mogu da pronaću na sajtu http://psiml.petnica.rs/. U martu otvaramo prijave za druge dve inicijative – Bubble Cup takmičenje u programiranju i Ćaskanje: Ženske priče u IT-u. Kada je Bubble Cup u pitanju, na proleće nas očekuju dve kvalifikacione runde (april i maj), kako bismo u junu dobili finaliste koji će učestvovati na finalu u septembru u Beogradu. Ove godine zajedno sa partnerima organizujemo Nedelju Ženskih priča u IT-u od 8. do 12. aprila, u okviru koje će Microsoft razvojni centar šestu godinu za redom održati „Ćaskanje“ sa studentkinjama iz Srbije. Posebno smo ponosni jer će ove godine događaj biti deo community-a, a to je važno kako bi se razumeo značaj ovaj teme, kao i da je to tema koja utiče na čitavu zajednicu, a zajednički glas će se dalje čuti.\nNastavićemo da kroz dodatno angažovanje naših inženjera prenosimo znanja studentima. Nekoliko puta godišnje organizujemo posete razvojnom centru i tom prilikom studenti mogu da upoznaju naše inženjere i saznaju više o timovima koji rade u Srbiji, kao i da nauče više o projektima kroz praktične demoe koje im prikazujemo. Uvek nam je drago da svoja znanja možemo da prenesemo i studentima na fakultetima i ta predavanja budu uvek izuzetno posećena.\nKada su u pitanju projekti u Centru, tehnologije na kojima nastavljamo da radimo i u 2019. godini su u oblasti ML-a, computer vision-a, cloud computing-a.\n4. Microsoft razvojni centar u Srbiji „kvari“ statistiku manjeg prisustva žena u IT industriji. Kakvo je vaše lično iskustvo, da li je devojkama pružena jednaka šansa i da li mislite da su u tom smislu stvari počele da se menjaju?\nIstraživanja pokazuju da je jedan od glavnih uzroka zašto manji broj žena u IT-u od broja muškaraca, je to što se IT vidi kao „muški“ posao. Već godinama unazad se trudimo da se ta slika promeni – od inicijativa koje organizujemo ili čiji smo deo, do aktivnog zapošljavanja žena i podrške kada su već kod nas. Na primer, pre šest godina kada smo počele sa događajem „Ćaskanje: Ženske priče u IT-u“ imale smo samo 8% žena zaposlenih u Centru. Danas je taj broj veći za 50% i ono što nas posebno ohrabruje jeste da su to upravo devojke koje su na drugoj ili trećoj godini studija bile na nekom našem događaju, radile na sebi, osnažile se i odlučile, koju godinu kasnije, da pokušaju da se prijave za posao kod nas. I uspele su. Stvari se menjaju. Ono što se pokazuje kao značajno u čitavom tom procesu jeste postojanje uzora u nekoj drugoj ženskoj osobi – majci, sestri, nastavnici. Podrška je izuzetno važna i to ne samo od ženskih uzora, iako zna da bude presudna, već i od kolega, drugara, očeva. Čitavo društvo mora da podrži činjenicu da je IT i ženski poziv, a pre svega, jer ta raznolikost mišljenja daje jednu posebnu perspektivu svemu i doprinosi efektivnosti rešenja koja nastaju.\n5. Nedavno ste bili u prilici da posetite afrički kontinent. Budući da čitav svet govori o digitalizaciji, u kojoj meri je pristuna i kako izgleda proces digitalne transformacije u zemlji u kojoj ste Vi bili?\nPoseta Africi ostavila je snažan utisak na mene. To je svakako kontinent kontrasta – prirodne lepote sa jedne strane i velikog siromaštva, sa druge strane, što vas ostavlja bez komentara. Iskustvo kao što je ovo uče nas da resursi imaju vrednost samo kada ih ljudi oplemene, a upravo su ljudi i ideje ključni za svaki razvoj, pa i digitalni. Takođe, putovanje me je naučilo koliko uzimamo zdravo za gotovo prednosti koje su nam date rođenjem u ekonomski razvijenijim zemljama. Inovativnost i znanje su ono što menja svet, a MDCS potvrđuje da je Srbija zemlja pametnih, istrajnih i posvećenih ljudi, koji vole ono čime se bave i u tome su uspešni. To je ono što treba da nas motiviše i da nam ukaže koliko smo mi danas u situaciji da napredujemo kao društvo u polju IT, jer upravo imamo najvažniji resurs – ljude.\nintervju Microsoft razvojni centar Srbija Nataša Malinović


POLITIKA - SVET I MI - Četvrtak, Jul 13, 2006 20:52 RTS\nOBRAĆANJE PREDSEDNIKA VLADE SRBIJE VOJISLAVA KOŠTUNICE SB UN\nGospodine predsedniče, uvaženi članovi Saveta bezbednosti, gospođe i gospodo.Kada sam oktobra prošle godine poslednji put imao čast da se obratim ovom visokom telu, izrazio sam puno poverenje svoje zemlje u spremnost i sposobnost Ujedinjenih nacija da, putem pregovora, a kompromisom koji će biti u skladu sa temeljnim načelima međunarodnog pravnog poretka, pokrene sa mrtve tačke i reši ozbiljni problem južne srpske pokrajine Kosova i Metohije.\nU toj prilici sam izrazio spremnost srpske strane da na konstruktivan način učestvuje u pregovorima, da doprinese idejama za rešenje i da prihvati svaku vrstu razumnih predloga koji ne bi doveli u pitanje princip nenarušivosti suvereniteta i teritorijalnog integriteta demokratskih država. Pregovori traju već izvesno vreme, ali na žalost do sada nisu doneli stvarnog rezultata. Svrha mog današnjeg obraćanja jeste da u ime Srbije ukažem na mogućnosti da se ostvari suštinski napredak, da iznesem neke od ideja koje Srbija nudi kao put prema rešenju i da skrenem vašu pažnju na neke elemente kosovskog problema koji su do sada ostali gotovo potpuno potisnuti.\nUbeđen sam, gospodine predsedniče, da upravo Savet bezbednosti UN mora da podrži napore pregovarača da dođu do rešenja kosovskog problema, i to ne samo zato što postojeće stanje u pokrajini reguliše Rezolucija 1244. U krajnjoj liniji, ovde je reč o poštovanju suštinskih načela i vrednosti koje u celom svetu štiti ovo visoko telo. Radi se, dakle, o temeljnim pravilima ophođenja u međunarodnim odnosima s jedne, i očuvanju mira i bezbednosti u jednom tradicionalno osetljivom delu sveta kao što je Balkan, s druge strane. Sa punom verom u nepristrasnost i odgovornost ovog visokog tela Svetske organizacije, moja zemlja očekuje da njeni argumenti budu razmotreni i poduprti apsolutnim autoritetom Saveta bezbednosti.\nPodsećam vas, gospođe i gospodo, da je Kosovo i Metohija, na osnovu Povelje UN, Završnog akta iz Helsinkija i Rezolucije SB 1244, neosporno deo suverene demokratske Srbije, i da tu elementarnu činjenicu još niko nije uspeo da pravnim argumentima dovede u pitanje.\nDanas smo suočeni sa situacijom da albanska etnička grupa, koja na Kosovu i Metohiji čini ubedljivu većinu, ultimativno zahteva da dobije nezavisnost, međunarodno priznanje i pun suverenitet nad delom teritorije koja pripada Srbiji. Kažem ultimativno jer je očigledno da se argumentacija za nezavisnost Kosova svodi na nasilje i neprestanu pretnju pukom silom. Činjenice nemilosrdno svedoče da je od 1999-te godine naovamo na delu bila zapravo politika nasilja i bezobzirnog etničkog čišćenja. Te činjenice kazuju da je preko 200 hiljada Srba, ili 60% od broja koji su tamo živeli pre 1999, proterano, da je preko hiljadu Srba ubijeno, a da je srpska imovina ili uništena ili prisvojena, da je uništeno ili oštećeno preko 150 srpskih crkava i manastira, a da preostalo srpsko, ali i skoro sve drugo nealbansko stanovništvo, živi u neljudskim uslovima, bez posla, bez slobode kretanja, a u stalnom strahu za goli život.\nNajzad, u martu 2004. došlo je do dvodnevne provale nekontrolisanog nasilja, sa ubijanjem i zlostavljanjem nealbanaca, pljačkom i paljevinama, pri čemu je za to kratko vreme teško oštećeno 35 hrišćanskih crkava, među kojima i jedan jedinstveni spomenik s početka 12. veka.\nSrbija, s druge strane, dosledno ispoljava spremnost da se suoči sa realnošću, da prihvati kompromis i postigne sporazum, uz zapravo dva elementarna ograničenja: ona odlučno odbacuje svaki pokušaj da se nametnutim rešenjem oduzme skoro 15 procenata teritorije Srbije, i isto tako odlučno zahteva da se obezbede opstanak i egzistencija dostojna čoveka za srpsko i drugo nealbansko stanovništvo koje je na Kosovu i Metohiji ostalo da živi.\nTražeći to, Srbija zapravo traži ostvarenje principa multietničnosti, prava na slobodu kretanja, veroisposvesti i obrazovanja. Ona traži da se zaštite i sačuvaju verski i kulturni spomenici koji nisu samo njeno nego svetsko kulturno nasleđe, ali isto tako da se na Kosovo i Metohiju vrate prognani koji su bili proterani iz svojih domova, i da se na taj način stane na kraj posledicama ogoljenog etničkog čišćenja. Srbija, gospodine predsedniče, ne traži ništa više i ništa manje od elementarne ravnopravnosti i potvrde spremnosti da se prema srpskoj zajednici u pokrajini, na rečima i delu, postupa kao sa bilo kojim drugim narodom koji je zastupljen pod krovom Svetske organizacije.\nU pokušaju da se dođe do rešenja kosovskog problema u prvo vreme je preovladavao razložan stav da svakome razgovoru o budućem statusu pokrajine mora da prethodi ispunjenje standarda. Iskoristiću priliku da vas podsetim šta je ispunjenje standarda na Kosovu i Metohiji zapravo podrazumevalo. Tu je, gospodine predsedniče, ako se stvari nazovu pravim imenom, u pitanju bila elementarna fizička bezbednost za preostalo nealbansko stanovništvo, pravo tih ljudi da se kreću po pokrajini, pravo dece da idu u školu, pravo vernika da odlaze u crkvu, pravo bolesnih da se leče i pravo mrtvih da budu dostojno sahranjeni.\nDrugačije rečeno, takozvani standardi podrazumevaju zapravo osnovna ljudska prava koja ne bi trebalo, niti bi smela da budu predmet bilo kakvih pregovora. Pošto se pokazalo da stanje sa standardima, umesto da se popravlja, postaje sve teže, prešlo se na stav da početak ispunjavanja standarda mora da teče naporedo sa procesom pregovora o statusu. Sada smo, na žalost, konačno došli u situaciju da se kao jedini predmet pregovora vidi status Kosova, dok se o standardima – bez mnogo ubeđenja – govori kao o nečemu što će, pretpostavlja se, valjda samo po sebi biti rešeno. Imali smo, dakle, politiku «standardi pre statusa», zatim «standardi i status», da bismo, verovatno zbog uverenja da albanska zajednica nije u stanju da poboljša standarde, došli do politike «status bez ispunjenja i minimalnih standarda».\nNapredak nije ostvaren ni u pokušaju da se reši pitanje decentralizacije, koje bi garantovalo osnovne mehanizme samouprave u opštinama gde jedna etnička grupa predstavlja većinu. Ukazujem ovom prilikom da bi jedan takav sporazum verovatno omogućio srpskoj zajednici da ozbiljno razmotri mogućnost aktivnijeg učešća u radu kosovskih institucija, što bi nas svakako dovelo korak bliže postizanju za sve prihvatljivog i sporazumnog rešenja budućeg statusa pokrajine. Zbog toga je Srbija nedavno pokrenula još jednu inicijativu u pravcu nastavka razgovora o decentralizaciji, kao i zaštiti crkava, manastira i kulturne baštine, kako bi se pre početka razgovora o statusu i uporedo sa njim postigao stvarni napredak u ovoj oblasti. To bi dalo podsticaja i samim razgovorima o statusu, ali bi pre svega srpskom i ostalom nealbanskom stanovništvu u pokrajini otvorilo realniju perspektivu mirnog života, a to znači opstanka i povratka na Kosovo i Metohiju.\nSuština stava Srbije je da se trajno rešenje može postići uz poštovanje osnovnih principa međunarodnog pravnog poretka koji su izričiti u smislu da su suverenitet i teritorijalni integritet demokratskih država neprikosnoveni. U tim okvirima, postoji niz mogućnosti da se izbegne više nego opasan presedan jednostranog oduzimanja teritorije da bi se zadovoljile ekspanzionističke težnje albanske etničke manjine. Evropsko iskustvo je više nego bogato postojanjem niza odgovarajućih rešenja, sa različitim stepenima autonomije, koji dopuštaju različitim nacionalnostima da u miru i ravnopravnosti razvijaju sopstvene i poštuju tuđe privredne, kulturne i tradicionalne vrednosti.\nPre otpočinjanja sledeće faze razgovora o budućem statusu Kosova i Metohije, Srbija je iznela platformu o suštinskoj autonomiji za pokrajinu. Naša platforma predviđa rešenja po kojima bi Kosovo i Metohija, koje naseljava velika albanska većina, raspolagalo najvećom mogućom autonomijom, i još garantovanom autoritetom međunarodne zajednice kroz međunarodni sporazum i međunarodno prisustvo. U izlaganju ovakvog pristupa rukovodili smo se pitanjem - da li ono što većinski Albanci na Kosovu i Metohiji danas suštinski traže može da se realizuje i na neki drugi način, osim nezavisnošću pokrajine i stvaranjem još jedne albanske države na tlu jedne druge države, Srbije. Došli smo do nedvosmislenog odgovora da je to moguće i ponudili predlog rešenja za ozbiljne razgovore.\nSrbija je na takvo rešenje bezrezervno spremna, ne tražeći nikakve posebne ustupke. Svojim stavom prema slučaju Kosova, moja zemlja, gospodine predsedniče, zastupa u stvari najopštiji dugoročni interes, a boreći se za očuvanje svoje teritorijalne celovitosti, bori se za princip koji je zaloga zdravih međudržavnih odnosa, pa – bez preterivanja - i osnovni preduslov očuvanja stabilnosti i mira u regionu i celom svetu.\nDemokratska Srbija ne može da pristane na nezavisnost Kosova i Metohije i zato što je privržena međunarodnom pravu i poštovanju potpisanih dogovora, ali i iz razloga samopoštovanja, nerazdvojnog od poštovanja za druge. Kosovo je za Srbiju neposredno povezano sa tradicijom nacionalnog dostojanstva.\nPozivam vas, uvaženi predstavnici vodećih zemalja slobodnog i demokratskog sveta, da za trenutak pokušate da sopstvenu domovinu zamislite u položaju države od koje se traži da jednoj agresivnoj etničkoj grupi [koja, uzgred rečeno, već ima u neposrednom susedstvu svoju državu] prosto ustupi deo zemlje iz kojeg je nacija potekla, i koji je u istoriji vezan za vremena njenog najvećeg procvata. Zaista, koja bi demokratska država na tako nešto pristala? Verujem da delimo zajedničko uverenje da bi to u osnovi bio akt prinude i pravnog nasilja, i nema te demokratske države i te izabrane vlasti, u Srbiji ni u celom svetu, koja bi se sa takvim postupkom mogla pomiriti. Na osnovu izloženog, uveren sam da možete sa dubljim razumevanjem da sagledate neodrživost zahteva za nezavisnost južne srpske pokrajine. I molim vas da ne zaboravite staru istinu da rđavi istorijski obrti imaju tendenciju da se ponavljaju, kao i da nijedan čovek i nijedna država nikada nisu ostrvo za sebe.\nU ovoj prilici je, pored razloga koje sam pomenuo, neophodno imati na umu i slovo Rezolucije 1244, koju je ovo telo usvojilo juna 1999, uspostavljajući civilno i vojno prisustvo na Kosovu i Metohiji pod upravom UN. Taj isti dokument doslovno potvrđuje suverenitet i teritorijalni integritet Srbije, i još izričito kaže da Kosmet treba da ostvari status suštinske autonomije u okviru međunarodno priznate Srbije. U ovom dokumentu, kao što svakako znate, nema ni reči o samoopredeljenju [odnosno «većinskoj volji stanovništva»], isto kao što se nezavisnost – uslovna ili bezuslovna, posredno ili neposredno - uopšte ne pominje. Ni Rezolucija 1244 ni rukovodeći principi Kontakt grupe, koju je ovo telo ovlastilo, ne govore o nametnutom rešenju i perspektivu vide pre svega u kompromisu i sporazumu dveju strana. Sve je to, gospođe i gospodo, za Srbiju potpuno prihvatljivo. Ono što nije prihvatljivo, i sa čim se ona ne može ni u kojem slučaju saglasiti, jeste rešenje koje bi ipak bilo nametnuto.\nRešenje kosovskog pitanja kojem svi težimo mora biti univerzalno upravo radi izbegavanja opasnosti da promena granica postane presedan na koji će druge etničke manjine sa teritorijalnim pretenzijama moći da se pozivaju u budućnosti. Pravedno, trajno i stabilno rešenje se može pronaći isključivo davanjem najšire, suštinske autonomije u okvirima međunarodno priznatih granica Srbije. U regionu kakav je jugoistok Evrope, gde brojnih i kompaktnih etničkih manjina ima u više zemalja, nepovredivost granica je jedini princip koji može na duži rok garantovati stabilnost. Eventualno nametnuto rešenje kosovskog problema neminovno bi imalo posledica po stabilnost i demokratski poredak celog regiona.\nPodsećam vas, gospođe i gospodo, da su, od demokratskog preobražaja zemlje oktobra 2000-te, srpske vlade uspešno vodile zemlju i samostalno izlazile na kraj sa svim teškoćama tranzicije. Demokratske vlasti Srbije delovale su u regionu konstruktivno, a unutar zemlje je ostvaren privredni rast, obezbeđena sloboda medija, poštovanje ljudskih prava i značajno su suzbijeni kriminal i korupcija. Uspeli smo da ostvarimo suštinski napredak u saradnji sa Tribunalom u Hagu. Samostalno, i po cenu velikih rizika osvojena, demokratija je u Srbiji pustila korena i uspela da za nepunih 6 godina bitno popravi položaj naroda, i da zemlju vrati na mesto koje joj u zajednici naroda pripada. Međutim, ako bi Kosovo dobilo nezavisnost, svi ti uspesi bi jednim potezom bili obezvređeni i dovedeni u pitanje. Parlament Srbije bi bez ikakve sumnje odbacio svako nametnuto rešenje, i proglasio ga nelegitimnim i pravno ništavnim, a Srbija bi nastavila da teritoriju Kosova i Metohije smatra delom svog suvereniteta. Takav razvoj događaja, gospodine predsedniče, sigurno ne bi doprineo opštem interesu mira, stabilnosti i unapređivanju uspešno pokrenutih demokratskih procesa na Balkanu, već bi bolje rečeno bio izvor nestabilnosti celog regiona.\nDopustite mi da još jednom naglasim spremnost Srbije da se ovakav neželjen scenario izbegne na jedini moguć način – pregovorima i kompromisom. Mi smo spremni da pristupimo pregovorima o budućem statusu Kosova i Metohije, i iskreno želimo da preuzmemo svoj deo odgovornosti u pronalaženju kompromisnog i istorijski pravičnog rešenja. Srbija je životno zainteresovana za uspeh pregovora, a nema sumnje da je za uspešan početak i dalji tok razgovora od posebnog značaja način na koji će oni biti pripremljeni i organizovani. Zbog toga i ovde ukazujemo na izuzetno važnu ulogu Specijalnog izaslanika Generalnog sekretara koji treba da, pre početka prve runde razgovora o statusu pokrajine, zajedno sa srpskom i albanskom stranom okvirno pripremi teme pregovora, pravila, nivo i format vođenja pregovora. Srpska strana je već u dva pisma specijalnom izaslaniku Ahtisariju iznela svoje viđenje i konkretne predloge, a pre nekoliko dana smo, pošto smo kratko obavešteni o datumu početka razgovora, specijalnom izaslaniku dostavili još razvijeniji i detaljniji predlog. Ovo činimo upravo zato što verujemo u celishodnost razgovora i iz uverenja da samo ozbiljni, otvoreni, dobro pripremljeni i nepristrasno vođeni razgovori mogu doneti sveobuhvatno i dugoročno rešenje ovog teškog pitanja.\nHoće li doći do pozitivnog rešenja, što podrazumeva kompromisan ishod, u ovom trenutku ne zavisi samo od temeljnih pregovaračkih pozicija dveju strana nego gotovo isto toliko i od načina na koji će se ovi pregovori voditi. To znači da i treća strana, ona koju čini međunarodna zajednica, a predstavljaju je Specijalni izaslanik Generalnog sekretara i Kontakt grupa, nosi veliku odgovornost za početak, za tok i za ishod razgovora. Štaviše, moglo bi se reći da, zbog velike udaljenosti početnih stavova dveju strana u sporu, posredujući činilac ima posebno veliku odgovornost. Zato je priprema razgovora toliko važna, i uvereni smo da će sve uključene strane dati svoj doprinos da se na valjan način pripreme razgovori, kako se ne bi dogodilo da oni i pre samog početka budu osuđeni na neuspeh.\nGospodine predsedniče, uvaženi članovi Saveta bezbednosti, cela moja zemlja i moj narod upravljaju pogled u vas kao u najviši autoritet koji garantuje poštovanje prava, pravičnosti i demokratskih vrednosti. Srbija, kao stara evropska država i suosnivač Svetske organizacije, veruje da za nju podjednako kao za sve demokratske države važe ova najviša načela na kojima počivaju međunarodni poredak, mir i bezbednost savremenog sveta. Zato, zahvaljujući vam na prilici koju ste mi pružili da Vam se obratim, želim na kraju da naglasim da Srbija sa punim pravom očekuje da Savet bezbednosti, pridržavajući se Povelje Svetske organizacije, u celosti zaštiti suverenitet, teritorijalni integritet i nepovredivost međunarodno priznatih granica Srbije.